text:
So var aftur ummæli á skránni, hóast Brunsj ikki fer at hava ummæli hvørja viku í vetrarskránni í ár, so vera tó ummæli av og á, og í dag var so tað fyrsta í hesum umfari.
Nýggja fløgan hjá Ginman/Eivør var á skránni. Henda framúr góða útgáva fekk bestu skoðsmál frá mær, og endaði við at fáa 6 av 6 stjørnum.
Tað var heldur ikki uttan orsøk, tí tey klæða hvør øðrum, ikki bara høvuðsleikararnir lag og orðsmiðurin, basssnillingurin Lennart Ginman og føroyska songkvinnan við tí stóru røddini Eivør Pálsdóttir, men allur bólkurin klæðir hvør øðrum.
Ginman/Eivør er eitt vakurt klútateppi, sett saman av stakleikarum, ið hvør í sínum lag er sera vakur, men settir saman er heildin uppaftur vakrari.
Vit eru nú komin til eitt stilt ár 2000, har ikki nógv hoyrdist til MC-Hár. Móti heysti stovnaðu limirnir, sum búðu í Keypmannahavn Niels Uni og Jónas bólkin Yst, saman við songkvinnuni Annu Kristin Bæk, DJ’inum Eyðfinn Drewsen og gamla MC-Hár trummaranum Peturi Dalsgaard.
Yst spældi disko rokk, og Jónas Bloch Danielsen var høvuðslagskrivari og Niels Uni gjørdi tekstirnar.
Jónas kallaði stílin fyri DRADL (Disko Rokk Annars Deiliga Líkatil). Eitt gamalt óinnspælt MC-Hár lag, slapp við á skránna, tá bólkurin luttók á Prix Føroyar undanumfarinum í Miðvági í 2001, í hesum sambandi kom eisini Heri Reynheim við í bólkin. Framførslan var tó ikki nóg góð til at basa stórfavorittarnar Tangz og 200, ið spældu seg í finaluna. Men ætlanin var tó at halda fram.
Tað vísti seg tó, at áhugin fyri MC-Hár var størri enn áhugin fyri Yst, bæði millum limirnar og konsertfyriskiparar, og tá MC-Hár vóru bidnir at luttaka á Ólavsøkukonsertini í 2001, datt Yst heilt niðurfyri.
Ólavsøkukonsertin í 2001 skuldi gerast ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru teir fýra, ið vóru eftir í bólkinum fult uppsettir uppá, at halda fram.
Tað skal tó sigast, at tað var ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum, ja fyri at vera heilt erligur í øll árini.
Tí kravdi tað nakað serligt, fyri at fara í gongd aftur við MC-Hár. Hetta serliga var í hesum førinum at verða bookaðir til ársins størsta spælijobb tá á døgum, Ólavsøkukonsertina.
Men tað var sera trupult at avgera, hvør skuldi avloysa Trónd, bæði sum sangara og ljómborðsleikara, tí tað skuldi gjarna eisini vera ein, ið tók lut í lagaskrivingini.
Tá boð var eftir MC-Hár til ólavsøkukonsertina í 2001, var eitt buzz í luftini. Teir høvdu spælt nógv og verið populerir, og vóru so knappiliga horvnir. Bólkurin føldi eitt trýst á sær, tí teir vóru lanseraðir sum eitt av høvuðsnøvnunum og spældu seint, og ja seint var gott.
Man roknaði við nógvum fólki, og tí var hetta ein vinn ella forsvinn konsert. Fríði Øster, hevði játta, at hann kundi spæla, tá hann hevði tíð, og hesaferð hevði hann tíð at spæla, Jens var tendraður, eftir at hava verið limur í bólkinum í hálvt annað ár, uttan somikið sum eina venjing. Heri, Jónas, Niels Uni og Allan vóru enn við, so har manglaðu sangrøddir fyri Trónd og Niels og ein ljómborðsleikari.
MC-Hár vendi sær til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu tvær sangrøddir. Mest upplagda valið var Terji Rasmussen. Hann var vinur av bólkinum. Og fyri Niels Una ein av orsøkunum til, at hann byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja til at luttaka.
Besti sangari í Føroyum beint tá, var Rókur Jákupsson Jakobsen, so hann bleiv sjálvandi eisini spurdur, og svaraði eisini ja. Hetta var ein sonn all-stars manning, ið fór á pallin í Kommunuskúlagarðinum.
MC-Hár heðvi áður ætla at hava stripparar við á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. So avtala var gjørd við Kaggan, ið hevði stripparar hesa ólavsøkuna, um at lána tær eina løtu.
Ljósmaðurin Egil Barclay Høgenni Hansen skudli gera ljós, hann og Johan Faulkner Mouritsen fóru all in, og bygdu eitt risastórt hjarta, ið skuldi breiða kærleikan út til fólkið.
Eini 4000 fólk vóru komin saman í Kommunuskúlagarðinum, og har var eitt øgiligt lív í.
MC-Hár vóru aftur, eingin ivi um tað.
(Ólavsøkukonsertin 2001 filmað av Karl Anton Klein)
Hetta gjørdist tó einasta konsertin hetta árið, og eisini eiasta konsertin, ið Fríði Øster, Magnus Johannesen og Terji Rasmussen spældu við MC-Hár í hesum umfarinum.
Vit halda nú fram við øðrum parti av søguni hjá MC-Hár. Í fyrsta partið hoyrdu vit um árini frá stovnan og fram til bólkurin gav fløguna “Framvegis uttan vit út” fyrst í 1998, nú halda vit fram frá beint eftir tað.
Limirnir í MC-Hár sum búðu í Keypmannahavn, spældu í 1998 undir navninum ”Lucy Nation”, hetta var ein bólkur, ið sang á enskum og bert spældi uttanfyri Føroyar, umframt Niels Una, Trónd, Petur og Torkil spældu Jónas Bloch Danielsen á gittar, Jógvan Joensen á bass og Malan Eyðunsdóttir í Lucy Nation. Lucy Nation luttók í stóru evropeisku tónleikakappingini Emergenza. Fyrsta konsertin í hesum samanhangi var á spælistaðnum Backfish á Prinsessegade í Keypmannahavn. Har spældi bólkurin seg víðari í semifinaluna, sum varð hildin í Vega, í tí minna salinum. Her eydnaðist tó ikki at sannføra áskoðararnar um, at hesin bólkur skuldi stemmast víðari.
Sum altíð tá, tað snýr seg um kappingar har áskoðararnir avgera, hvør kemur víðari, so komu teir bólkarnir, ið høvdu flest fjepparar víðari.
Tá MC-Hár spældi á Tórshavnar Jazz-, Fólka- og Bluesfestivali 1998, vóru fleiri Lucy Nation løg á skránni, m.a Offblend, ið MC-Hár spældi inn á TUTL Live 25 ár fløguna og Letters From a Me, ið varð spældur í Prix Føroyar finaluni 2003 við føroyskum teksti og heitinum “Undrandi”. Eisini vóru Malan Eyðunsdóttir á sangi og Jónas Bloch Danielsen á gittari við MC-Hár hesaferð.
Hendan konsertin varð øll filmað, hetta gjørdist eisini konsertin, tá Alexander Gaard fyrstu ferð gjørdi ljóð hjá MC-Hár, hann hevði gjørt ljóð hjá Lenu Andersen í høllini við síðurnar av og kom inn at lurta, tá fyrireikarin Brandur Øssurson heitti á hann um at taka yvir knøttarnar, tí tann ljóðmaðurin, ið gjørdi ljóð ikki maktaði uppgávuna nóg væl.
Øll konsertin er upptikin á kamera, og man hoyrir týðiliga mun á, tá Alexander tekur yvir. Samstarvið við Alexander hevur eisini hildið fram heilt til dagin í dag, har hann er fastur fúsur handan knøttarnar, tá MC-Hár spælir.
Hetta var somuleiðis eisini fyrstu ferð, at MC-Hár framførdu í svørtu klædningunum, ið hava fylgt bólkinum síðan tá. Á fløguni Framvegis uttan vit er eitt gjøgnumgangandi tema, um eina religiøst samtak, ið eitur “Seytjan Svakar Sektir” SSS, og sektin er víst á fløguhúsanum av 17 monnum í klædningi, við reyðum SSS armbondum. Tí valdu MC-Hár at lata seg í sum Seytjan Svakar Sektir á konsertini.
Stutt eftir hetta valdu tey í Lucy Nation at sleppa rapprokkinum og heldur spæla popprokk, Niels Uni og Jónas vóru samstundis koyrdir úr donsku útgávuni av bólkinum. Teir hildu tó báðir á í MC-Hár. C-987B var farin úr bólkinum fyri at konsentrera seg um hin bólkin, ið skifti navn til fyrst Crumb og síðan Lucination.
Niels Arge Galán avloysti C-987B, og kom sosttatt við aftur í bólkin, Niels hevði fyrstu ferð spælt við MC-Hár á Tungmálmi ’93 og var eisini gittarleikari á fyrsta innspælda lagnum hjá MC-Hár “Symphony of Irony”, umframt at Niels syngur á fleiri løgum á “Framvegis uttan vit”.
MC-Hár luttók á Prix Føroyum í 1999, og slepti í hesum sambandi fjolluttu rappdulnevnunum. Bólkurin var nú mannaður av Niels Una Dam, Allani Mortensen, Niels Arge Galan, Trónda Bogasyni, Hera Reynheim, Jónas Bloch Danielsen og Peturi Dalsgaard. Innleiðandi umfarið var í Miðvági, har spældi m.a. ein nýggjur spennandi bólkur, ið æt Clickhaze. Clickhaze tók øll og alt á bóli við sínum tónleikastýli, ið tey kallaðu Rip Hop. Eisini spældu fyrrverandi Prix Føroyar finalistarnir Bimbs og Lucy Nation, ið nú æt Crumb. Hetta gjørdist eitt sera hart umfarð, men tá kvøldið var av stóðu Clickhaze og MC-Hár eftir við finaluplássunum. Clickhaze nummar 1 og MC-Hár á øðrum plássi.
Við kenning og í ovfarakáti rópti Niels Uni av pallinum, eg elski tykkum øll, og leyp út í áskoðarafjøldina, ið bar hann runt í rúminum. Kærleiksboðskapurin bleiv somikið væl móttikin, MC-Hár valdi, at halda fast í boðskapinum “MC-Hár elskar teg”.
Høga støðið hjá Clickhaze gjørdi, at MC-Hár visti, at har skuldi okkurt heilt serligt til, um tað skuldi eydnast at vinna Prix Føroyar. Tí var ein sangskrivingar- og venjingarvika sett av í Sólarmagn á Velbastað, har vóru sangirnir Murder #1, Burn Me og Global Deceit skrivaðir, og m.a. spældu teir kórsang inn til fleiri af sangunum. Á sjálvari finaluni var eisini songkvinnan Tórun Poulsen við á einum lagi. Tað eydnaðist at fáa eitt triðja pláss, aftan fyri vinnaran Taxi og Kjølar, ið gjørdust nummar 2 annað Prix á rað.
Men líka stóran ans, sum tónleikurin fekk, fekk slagorðið “MC-Hár elskar teg”, m.a. lat bólkurin risastórar hjartaballónur detta úr loftinum á Prix Føroyar finaluni, meðan teir sungu “Murder one in the name of love”.
Á Prix 1999 fløguni vóru MC-Hár løgini Murder #1 og Global Deceit á, og gjørdi luttøkan sera nógv fyri bólkin, m.a. vunnu teir sær luttøku á Spot Festivalinum, fingu nógv spælijobb heima í Føroyum og árræðið til at fara í upptøkuhølið.
Hesaferð valdu teir at fara í upptøkuhølið í Keypmannahavn, Playground Studios lá eitt hanagleiv frá Sun Studios, men var eitt munandi minnið studio. Tað skuldi tó ikki gerast so lætt sum ætla, tí bert eina viku, áðrenn bólkurin skuldi í studio, valdi trummarin Petur Dalsgaard at gevast í MC-Hár.
Avloysarin var tó upplagdur tí Uni Árting spældi frammanundan saman við Niels í 200 og Mold, og búði eisini í Keypmannahavn. Harumframt plagdu hann og Niels Uni at skate’a saman, tá teir vóru yngri. Eftir eina viku av hørðum venjingum var Uni til reiðar at spæla tey 4 løgini inn, sum skuldu vera á Burn Me, EP’ini. Jónas var sjálvur tøkningur og ljóðblandaði saman við Trónda Bogasyni.
Eitt hart summar við nógvum konsertum endaði við, at MC-Hár hitaði upp fyri D:A:D í Ítróttarhøllini á Hálsi, áðrenn leiðin gekk til Århus, har Spot Festivalurin bíðaði. Tað var tó longu greitt áðrenn konsertina á Spot, at hetta fór at vera tann fyribils síðsta konsertin saman við Niels og Una, tí teir ætlaðu at brúka alla sína orku uppá 200. Men komnir av pallinum boðaði Tróndu Bogason frá, at eisini hann gavst í bólkinum. Tí orkan skuldi brúkast til lesnaðin á komponistlinjuni á Kongaliga Konservatorinum í Keypmannahavn, umframt Lucination, ið skuldi undir upptøkur av fyrstu fløguni.
Eftir í bólkinum vóru rappararnir Niels Uni og Allan, gittarleikarin Jónas og bassleikarin Heri. Skjótt eftir var avtala gjørd við Jens Virgar Jakobsen, ið spældi í Diatribes saman við Hera, um, at hann skuldi gerast nýggjur gittarleikari. Fríði Øster, ið áður hevði spælt trummir við MC-Hár eitt nú á Symphony of Irony og á ymiskum konsertum í 1992, játtaði somuleiðis at spæla trummir, tá hann ikki var upptikin við sínum donsku bólkum. Men alt ár 2000 gekk uttan eina einastu MC-Hár konsert.
MC-Hár varð settur á stovn 16. februar í 1991, á veg úr Djónastovu niðan í Gundadalshøllina tann dagin, tá Tórshavn fylti 125 ár. Tað vóru rappararnir MC-Allah (Allan Mortensen) og Spark Buzz N (Niels Uni Dam), sum stovnaðu bólkin. Hvørgin teirra var nakar stórur sangari, so hóast áhugin fyrst og fremst var fyri tungmálmi og rokki, so plagdu teir heldur at rappa, tá teir gingu í býnum. Allan spældi klarinett í GHM og Niels Uni hevði rappað og dansað break dance upp gjøgnum 80’ini í spírandi hip hop umhvørvinum í Havn.
Hetta kvøldið vóru teir troyttir av at rappa sangir hjá Grand Master Flash, MC Einar, Fat Boys og øðrum hip hop nøvnum og byrjaðu tí at yrkja sjálvir:
“Hvør er tað, hvør er tað, hvør er tað, sum er her
jú, tað er teir feitastu rapparnir í hesi verð…!
Komnir niðan til Kondittaríið varð ein plakat skrødd niður, og teksturin skrivaður aftanfyri á henni.
Fyrsta framførðslan var sama kvøld á Ebenezertrappuni, sangurin, ið seinni fekk heitið Jomfrúð rapp (ja við ð, eingin segði, at teir dugdu væl at stava), var ikki liðugur, men komandi dagarnar skrivaðu teir nøkur vers afturat.
Stutt eftir framførdu teir á einum veruligum palli fyrstu ferð í pausuni á Ársins songrødd kappingini í diskotek Tiffany í Tórshavn.
Í byrjanini, vóru tað bert teir báðir sum rappaðu. Teir luttóku m.a. við Paria á eini konsert, sum Paria spældi í Gundadalshøllini. Men skjótt komu Emil Hermansen á gittar, Eddie Joensen Næs á trummum, Johannes Danielsen á bassi uppí bólkin. Eivin Warberg (ljómborð) vandi eisini við nakrar ferðir, men gavst skjótt aftur.
Longu áðrenn fyrstu framførðsluna við egnum tónsleikarum, vóru allir tónleikararnir avloystir av C-987B(Torkil Olsen) á gittar, Jan Guttesen á bassi og Dr. D(Petur Dalsgaard á trummum. Teir spældu við bólkinum á fyrstu konsertini við bólki, ið var Stjørnukonsertini í Badmintonhøllini frammanfyri yvir 1.000 fólkum. Men eisini á Norrønt Dagsverk konsertini í Djónastovu.
Stutt eftir kom TjÈ (Tróndur Bogason) á ljómborð uppí bólkin og næsta konsertin var nýttársaftan í diskotek Hollywood. Her vóru tað bert teir tríggjir Spark Buzz N, MC-Allah og TjÈ sum spældu, lønin var 500 kr. + ein pizza í part, og var hetta fyrsta lønta jobb teir spældu.
Eftir hetta komu nøkur ár við nógvum tónleikara útskiftingum og nógvum konsertum, t.d. Útvarpskonsertin 1992, Tungmálmur 92-93, og Ólavssøkukonsertin 92, umframt nakrar í Djónastovu og í Bládýpinum. Í 1993 fóru MC-Allah og Spark Buzz N til Danmarkar í lestrarørindum, og bólkurin gavst fyrilbils at spæla live.
Teir høvdu sent eitt lag inn til sangkappingina hjá Føroya Undirhaldstónleikarafelag og Ungtemplarasambandi Føroya, og hóast lagið slapp við í kappingina, og bleiv lutvíst innspælt, so bleiv tað ongantíð liðugt innspælt, og var sostatt heldur ikki við á fløguni “Turelvandi Drøgg”.
Fyrsta útgivna lagið, kom ístaðin á “Rock í Føroyum” fløguni, ið TUTL gav út, har spældu teir lagið Symhony of Irony inn, og á Rock í Føroyum konsertunum spældu teir eisini, á hesum konsertum vóru tó hvørki MC-Allah ella Spark Buzz N við, og bólkurin var í roynd og veru hin bólkurin hjá Tróndi Bogasyni Lisa Sær Dupult. Hetta gjørdi, at longu eftir 5 ár, var tað eingin limur, ið hevur luttikið á øllum konsertunum hjá bólkinum.
Eftir Rock í Føroyum, fóru TjÈ, Spark Buzz N og MC-Allah at skriva nýggj løg, rappararnir sótu í Danmark og skrivaðu tekstirnar, meðan TjÈ, ið búði í Føroyum skrivaði tónleikin, og spældi inn ráar demoir av teimum. Symphony of Irony hevði vakt ans fyri bólkinum, og F.U.T. var tí klárt við tilboð um at spæla á Ólavsøkukonsertini 1996. Í hesum sambandi komu C-987B og Dr. D. aftur í bólkinum og nýggjur maður var www.shakespeare (Heri Reynhiem) á bass. Í venjingarhølinum fingu demoirnar av “Tú ert deyðir”, “Sangurin um orð, tøl og tos”, “Tú ert deyðir” og “Endiliga tað ordentliga ólavsøkurappið” endaligt skap.
Henda manning gjørdist eisini tann, ið myndaði bólkin á fyrstu fløguútgávuni. 1996-97 vóru nýtt til at skriva tónleik til fløguna “Framvegis uttan vit”, hetta varð nemmari, tí Tróndur eisini flutti til Keypmannahavnar. Fløgan var innspæld í West River Recording, við Havnará í Havn summarið 1997. Upprunaliga skuldi bólkurin spæla á ólavsøkukonsertini í 1997, men fyriskipararnir broyttu meining. Tí spældi MC-Hár í staðin í Grasagarði ólavsøkuaftan. ein konsert, ið er avmynda á fløguhúsanum. Harumframt varð øll fløgan spæld live Sjónleikarahúsinum, beint eftir loknar upptøkur.
Ljóðblandingin varð gjørd í heimskendu Sun Studios í Keypmannahavn, har tríggir ljóðblandarar arbeiddu við henni, Jón McBirnie, Bjarne Hansen og Freddy Albrechtsen. “Framvegis uttan vit” varð útgivin 10. februar í 1998.
Fløgan fekk blandaða móttøku, serliga fúlu tekstirnir østu nógv. Sangir um hasj og sperm vóru ikki gerandiskostur í Føroyum. Onkrir ummælarar vóru als ikki glaðir, og hóast fløgan vann nógvar fjepparar og seinni er nevnd sum íblástur hjá nøkrum av okkara fremstu tónleikanøvnum, so var tað bert Arnbjørn Ó. Dalsgarð, ið ummældi hana jaliga, tá hon kom út.
Arbeiðsheitið á fløguni var “Vit renna kapp” og var ætlanin, at fara inn á rennibreytina á Svangaskarði at gera eina myndatøku til fløguhúsan. Endaliga heitið virkaði onkursvegna hóskandi. Heitið kemur úr Barlast sanginum “Morguntúr”, har niðurlagið er:
Í dag 18. apríl gevur danski bólkurin Littlefish, við føroyska trummaranum Fríða Øster, sína fyrstu fløgu út, á fløguni samstarvar bólkurin við m.o. Tim Christensen, ið bæði syngur, spælir við og hevur hjálpt við at leggja tónleikin til rættis.
Í Brunsj mánadagin ummælti eg hesa ordiligu rokkútgávuna, ið fekk 5 av 6 stjørnum.
Í summar spæla teir á Summarfestivalinum, hetta er bólkurin, ið fekk meg at dáma harðan rokk, og eg gleði meg sum eitt smábarn, tað gera nokk nógv við mær. Men tað er faktiskt ótrúligt, at bólkurin nakrantíð gav eina plátu út. Hoyr gittarleikaran Jay Jay French greiða frá fullkomiliga svøku søguna hjá bólkinum. Hetta er framúrskarandi.
Onkuntíð dettur man um okkurt á alnetinum, ið sigur yeah! Sumt er somikið gott, at tað er vert at deila við tykkum. Hetta eru sunnudagsbitar.
Ólavsøkukonsertin í 2001 er og verður ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru vit fýra, ið vóru eftir í bólkinum fult uppsettir uppá, at vit skuldu halda fram, fyrst og fremst, tí vit elskaðu tónleikin, hvønn annan og tykkum øll.
Heilt ófatiliga nógvir tónleikarar hava spælt við MC-Hár gjøgnum tíðirnar, og serliga fyrstu árini gekk hurðin títt. Men tá Niels Arge Galán, Uni Árting og Tróndur Bogason allir fóru úr bólkinum beint eftir Spot Festivalin í 1999, so kendist smeiturin harður. Uni hevði bert verið við í gott og væl eitt hálvt ár, eftir at Petur Dalsgaard, eins og gittarleikarin Torkil Olsen áðrenn hann, var farin úr bólkinum. Hetta vóru alt sera týðandi limir, ið spældu ein stóran leiklut í MC-Hár.
Eftir vóru:
Niels Uni Dam, rapp
Allan Mortensen, rapp
Heri Reynheim, bass
og Jónas Bloch Danielsen, gittar.
Vit valdu tó, at taka tað róligt og finna fótafestið aftur. Serliga var tað ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum.
Longu beint fyri jól í 1999 bóðu vit Diatribes gittarleikaran Jens koma við í bólkin, hann játtaði. Tí har var eingin ivi um, at hetta var maðurin, ið vit vildu hava. Okkara fyrrverandi trummuleikari Fríði Øster, játtaði eisini at spæla trummur, tá hann ikki var bundin av øðrum uppgávum, tí hann spældi nógv við bólkum í Danmark.
Men tað var munandi verri at avgera, hvør skuldi avloysa Trónd, bæði sum sangara og ljómborðsleikara, og gjarna eisini, sum ein, ið tók lut í lagaskrivingini.
Alt hekk stutt sagt í leysari luft. Tí spældu vit onga konsert í 2000, men tá boð var eftir okkum til ólavsøkukonsertina í 2001, var eitt buzz í luftini. Vit høvdu spælt nógv og verið populerir, og vóru so knappiliga horvnir. Har lá nógv trýst á okkum, tí vit vóru lanseraðir sum eitt av høvuðsnøvnunum og spældu seint.
Man roknaði við nógvum fólki, og vit vistu tí, at hetta var ein vinn ella forsvinn konsert. Fríði hevði tíð, Jens var tendraður so har manglaðu sangrøddir fyri Trónd og Niels og ein ljómborðsleikari.
Vit ringdu til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu vit tveir sangarar. Terji Rasmussen var beint fyri, vinur av bólkinum, og fyri meg (Niels Una) ein av orsøkunum til, at eg byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja, hetta gekk jú super.
Men vit vildu hava ein afturat, tí sumt skuldi syngjast fleirrædda. Besti sangari í Føroyum beint tá, var Rókur Jákupsson Jakobsen, so vit ringdu eisini til hansara, og hann segði eisini ja.
Vit høvdu áður prátað um at hava stripparar við okkum á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. Tí ringdu vit til Kaggan, ið hevði stripparar hesa ólavsøkuna, og avtalaðu, at lána tær eina løtu. Eisini fingu vit okkara fasta ljósmann Egil Barclay Høgenni Hansen at gera ljós, hann og Johan Faulkner Mouritsen fóru all in, og bygdu okkum eitt risastórt hjarta, ið skuldi breiða kærleikan út til fólkið.
Tey, ið høvdu vænta nógv fólk, høvdu rætt. Eini 4000 fólk vóru komin saman í Kommunuskúlagarðinum, og tað kendist ótrúliga gott at spæla fyri teimum, tí tey vóru super tendraði. Tit kunnu nú uppliva ella enduruppliva konsertina niðanfyri. Tað var okkara góði vinur Karl Anton Klein, ið filmaði:
Sunnudagin 16. februar verður MC-Hár 23 ár, í hesum sambandi deila vit ymiskt við tykkum hesa vikuna.
Eitt forkunnugt klipp, hetta er lagið Mimirrapp upptikið live á Prix Føroyum í Fuglafirði. Lagið bleiv umskrivað nakað til finaluna og endaði við at eita Kom til himmals við mær, og handla um okkurt heilt annað enn bardagar uttanfyri Mimir.
Eitt stuttligt fakta er, at framførslan hjá okkum á Fuglafirði, og kanska eisini tað, at vit vunnu á ávísum bólki, ið viðkomandi var væl við, fekk ein viðmerkjara at skriva: “Eg havi langt síðan mist alla virðing fyri MC-Hár, sum tónleikarum, nú havi eg eisini mist alla virðing fyri teimum sum menniskju”. Sig so tað, tónleikur vekir sterkar kenslur, og kapping vekir sterkar kenslur, so ein tónleikakapping er tað reina tjubang.
Sunnudagin 16. februar verður MC-Hár 23 ár, í hesum sambandi deila vit ymiskt við tykkum hesa vikuna.
Sunnudagin 16. februar verður MC-Hár 23 ár, í hesum sambandi fara vit at deila ymiskt við tykkum komandi vikuna.
Tað verður her á nudlar.net og á Facebook síðuni hjá MC-Hár, fyrsta vit deila er hendan framførslan av lagnum “Letters From a Me” á Tórshavnar Jazz-, Fólka og Bluesfestivali í 1998. Hetta lagið er seinni givið út í einari føroyskari útgávu, undir heitinum “Undrandi”, tó haldi eg ikki, at tann føroyski teksturin heilt livur upp til tann enska.
Framførslan á hesum festivalinum var ein tann besta MC-Hár framførslan gjøgnum tíðirnar, og tann seinasta framførslan har manningin av “Framvegis Uttan Vit” øll spældi saman.


c: text/html

text:
Marra líkist teirri fagrastu gentu, men er tó hitt versta trøll. Um nætur, tá ið fólk liggur og svevur, kemur hon inn og leggur seg á tey og trýstir so fast á bróstið, at tey fáa ikki drigið anda, ei heldur rørt lið ella lim. Hon fer við fingrum sínum inn í munnin á teimum at telja tenninar; leivast henni stundir at fáa tær taldar, missir maðurin straks andan og verður
lívleysur. Tey eiga tí at royna at fáa marru burtur av sær og reka hana út, og eru tey tá ment at rópa: “Jesus”, má hon flýggja og hvørvur sum skjótast út. Teir tykjast ofta at liggja alvaknir og at síggja marru koma inn í stovuna, fram at seingini og leggjast oman á rekkjuváðina og fara at trilva inni í munninum eftir tonnunum, og kunnu tó einki gera fyri at verja seg ímóti henni. Um kvøldið kann hon vera í stovuni og tó ikki síggjast; men tað spyrst, tá ið tú tekur knív og ballar inn í klút ella sokkaband, sum er tvífalt lagt í helvt, og førir knívín tríggjar ferðir í ring um teg av aðrari hondini og í aðra, meðan tú lesur:
Marra, marra, minni,
ert tú her inni,
minnist tú ikki slagið tað,
ið Sjúrður Sigmundarson gav tær
á granarbeinið á sinni?
Marra, marra, minni,
ert tú her inni,
út skalt tú fara,
bera bæði mold og flag
og alt, ið her er inni!
Liggur nú knívurin inni í buktini á tí tvífalt samanlagda bandinum, tá ið tað er rikið upp aftur, tá er marra inni, og tá má sami atburður vera havdur við knívinum og bandinum at royna at fáa marru út koyrda.
Gott sigist tað líkaleiðis at vera, fyri at forða henni at sleppa upp í seingina, at venda skónum soleiðis um kvøldið, tá ið niður verður farið, at hælurin horvir ímóti seingini og framskógvurin frá henni út eftir gólvinum; tá skal marra hava ilt við at sleppa upp í song.
V.U. Hammershaimb: ”Færøsk Anthologi I”, 1891

robotstxt: allowed

filter: keep


text:
Til Televarpshyggjarar
Televarpshyggjarar í Havn, sum ynskja at síggja IKTUS, kunnu royna at venda antennuni móti Nólsoyar bygd í staðin, tí Televarpið sendir eisini frá Nólsoynni. Men tá má móttakarin nullstillast, og allar rásirnar leitast inn av nýggjum á automatisk leiting. Tá kemur IKTUS eisini inn. Um leita verður á manuel leiting, sendir Televarpið frá Nólsoynni á kanal 46, 48, 50 og 52. IKTUS sendir á kanal 34 frá Nólsoynni, sí "Sendinetið" í vinstru síðu.
Tey sum síggja Televarpið frá sendara á Varða, kunnu leita rásirnar inn av nýggjum á automatisk leiting, so skuldu rásirnar hjá R2net eisini komi inn (IKTUS). Um eingin mynd kemur fram, sí trupulleikar nr 1 í vinstru síðu!
NB! Tað er fyribils bert í miðstaðarøkinum (Tórshavn, Toftum og á Skálafjørðinum) og Klaksvík, Leirvík, Skopun, á Sandi, í Miðvági, á Tvøroyri, í Vági, í Gøtu, á Kambsdali og í Fuglafirði at Televarpshyggjarar kunnu síggja IKTUS, tí IKTUS er ikki í Televarpspakkanum, men verður send á øðrum sendineti frá Nólsoynni, av Varða, frá Søldarfirði, av Knúki, av Oyrnafjalli, í Vági, av Klakki, av Varmakeldu, frá Norðragøtu og av Gøtueiði; og fyri at síggja IKTUS má ein hava beinleiðis sýni, við ongum fjalli uppfyri, til eina antennu, sum sendir IKTUS, sí "Sendinetið" í vinstru síðu.
Televarpshyggjarar, sum hava trupulleika við at myndin IKKI kemur fram ella frystur, kunnu lesa vegleiðing í vinstru síðu.
Eisini eru vegleiðingar til at leita IKTUS inn manuelt.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Eru aðrir spurningar kann ringjast til IKTUS á tel 507710.
Televarpshyggjarar í Tórshavn og á Toftum:
IKTUS sendir nú frá antennu á Varða.
Bæði Televarpið og R2net senda nú frá Varða, so nú kunnu Televarpshyggjarar í Tórshavn, sum venda antennuni móti Varða, eisini leita inn rásina IKTUS á kanal 31 - 554 Mhz (sama sum í Klaksvík). Leita á automatisk leiting ella manuelt, nýt somu vegleiðing sum hyggjarar í Klaksvík. Besta signal fæst við eini útiantennu.
NB! Televarpshyggjarar við Digiality móttakarum, mugu lesa vegleiðing her á síðuni, fyri at fáa IKTUS fram á skermin. Sí Trupulleikar nr 1 í vinstru síðu.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Televarpshyggjarar í Klaksvík og Leirvík:
Televarpið hevur fingið nýggja sendistøð á Klakki.
Bæði Televarpið og R2net senda nú frá Klakki, besta signal fæst við at venda antennuni móti Klakki og nullstilla móttakararnar, so teir leita rásirnar inn av nýggjum. Brúnaskarð fer nokk at blíva sløkt, so best er at skifta áðrenn.
Vegleiðing til gamla Televarpskassan "Force 1144 T" at nullstilla og leita rásir inn automatiskt:
1. Trýst á menu knøttin,
2. skriva 1234 í hvíta kassan (åbne indstillinger).
3. vel indstil og trýst OK
4. vel nulstil modtager og trýst OK
5. markera fabriksnulstilling (x), vel nulstil og trýst OK
6. trýst OK (nulstil)
7. Vel Føroyar og trýst OK
8. trýst OK (tá tað er liðugt)
9. set evt kortið í og trýst OK
Antennan skal vendast móti Klakki, fyri at tað skal verða lættari at fáa allar rásinar inn. Um tær ikki koma inn, kann vera at signalið er ov veikt. Best er at brúka útiantennu og hava frítt útsýni móti Klakki.
NB!! Flestu DIGIALITY móttakarar eru stillaðir inn á tann hátt, at teir bert vísa mynd á rásunum hjá Televarpinum, tvs at IKTUS fær ONGA mynd, hóast hon er leita inn. Fyri at broyta hetta, sí vegleiðing her á vinstru síðu!!! (Trupulleikar 1).
Minnist til at stilla klokkuna til føroyska tíð (GMT +0) fyri at klokkan á EPG ella info skráini skal verða røtt.
Vegleiðing: Trýst á menu, vel Installation og trýst OK, vel Ur og trýst OK, stilla: "tidszone manuel, tidszone 0:00, Sommertid Auto" (ella Ja um summarið og Nej um veturin), trýst á grøna knøttin, síðan exit.
Sløkk móttakaran eina lítla løtu og tendra aftur. Vita um klokkan og EPG er rætt.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Televarpshyggjarar á Kambsdali og í Fuglafirði:
IKTUS sendir nú frá antennu á Varmakeldu.
R2net sendir nú frá Varmakeldu, so nú kunnu Televarpshyggjarar á Kambsdali og Fuglafirði, sum venda antennuni móti Varmakeldu, eisini leita inn rásina IKTUS á kanal 28 - 530 Mhz. Leita á automatisk leiting ella manuelt, nýt somu vegleiðing sum hyggjarar í Klaksvík, men skriva í staðin kanal 28 ella 530 Mhz. Besta signal fæst við eini útiantennu.
NB! Televarpshyggjarar við Digiality móttakarum, mugu lesa vegleiðing her á síðuni, fyri at fáa IKTUS fram á skermin. Sí Trupulleikar nr 1 í vinstru síðu.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Televarpshyggjarar á Sandi, Velbastað, Kirkjubø og Miðvági:
IKTUS sendir nú frá antennu á Knúki. - Sendir ikki í løtuni. Sí teigin "Ólag"
Bæði Televarpið og R2net senda nú frá Knúki, so nú kunnu Televarpshyggjarar á Sandi, Skopun, Velbastað, Kirkjubø og parti av Miðvági og Giljanes, sum venda antennuni móti Knúki, eisini leita inn rásina IKTUS á kanal 31 - 554 Mhz (sama sum í Klaksvík og á Varða). Leita á automatisk leiting ella manuelt, nýt somu vegleiðing sum hyggjarar í Klaksvík. Besta signal fæst við eini útiantennu.
Fólk í Skopun, sum longu síggja IKTUS av Nólsoynni á kanal 34, nýtast einki at broyta.
NB! Televarpshyggjarar við Digiality móttakarum, mugu lesa vegleiðing her á síðuni, fyri at fáa IKTUS fram á skermin. Sí Trupulleikar nr 1 í vinstru síðu.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Televarpshyggjarar á Tvøroyri:
IKTUS sendir nú frá antennu á Oyrnafjalli.
R2net sendir nú frá Oyrnafjalli í Suðuroynni, so nú kunnu Televarpshyggjarar á Tvøroyri, sum venda antennuni móti Oyrnafjalli, eisini leita inn rásina IKTUS á kanal 28 - 530 Mhz. Leita á automatisk leiting ella manuelt, nýt somu vegleiðing sum hyggjarar í Klaksvík, men skriva í staðin kanal 28 ella 530 Mhz. Besta signal fæst við eini útiantennu.
Seinni kann IKTUS eisini síggjast á Øravík og parti av Fámjin (treytað av beinleiðis sýni til Oyrnafjall).
NB! Televarpshyggjarar við Digiality móttakarum, mugu lesa vegleiðing her á síðuni, fyri at fáa IKTUS fram á skermin. Sí Trupulleikar nr 1 í vinstru síðu.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Televarpshyggjarar í Vági:
IKTUS sendir nú frá antennum omanfyri Vág og á Spinunum. - Sí teigin "Ólag"
R2net sendir nú frá Vági og frá Spinunum í Suðuroynni, so nú kunnu Televarpshyggjarar í Vági eisini leita inn rásina IKTUS á kanal 31 - 554 Mhz. Leita á automatisk leiting ella manuelt, nýt somu vegleiðing sum hyggjarar í Klaksvík og leita eftir kanal 31 ella 554 Mhz. Tey uttastu húsini í Vági kunnu leita eftir signal frá Spinunum á kanal 33 - 570 Mhz. Besta signal fæst við eini útiantennu.
NB! Televarpshyggjarar við Digiality móttakarum, mugu lesa vegleiðing her á síðuni, fyri at fáa IKTUS fram á skermin. Sí Trupulleikar nr 1 í vinstru síðu.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.


text:
- Tíðindi, mentan og ítróttur
Vinnan skal gjalda
Vinnan skal gjalda, men hon fær onga ávirkan í nýggja Fiskivinnugrunninum. Andstøðumenninir í Vinnunevndini mæla Løgtinginum frá at samtykkja uppskotið hjá Høgna Hoydal um Fiskivinnugrunn.
Teir siga, at grunnurin skal fíggjast við at áleggja fiskivinnuni tilfeingisgjald, og so vónar landsstýrið, at vinnan sjálv kemur við enn meira peningi.
Men vinnan skal als onga ávirkan hava, tí landsstýrismaðurin skal velja allar fimm limirnar í stýrið hjá grunninum. Vinnan skal bara gjalda, siga Jørgen Niclasen, Bjørn Kalsø, Jákup Mikkelsen og Jógvan Skorheim.
Seks milliónir flytast í nýggjan grunn
Fiskivinnugrunnurin skal fíggja menning, nýskapan, gransking, royndir og verkætlanir í fiskivinnuni. Sambært lógaruppskotinum skulu seks milliónir krónur flytast úr landskassanum í ár í nýggja grunnin.
Ætlanin er so, at vinnan í minsta lagi letur grunninum líka nógv sum landskassin. Andstøðumenninir vísa eisini á viðmerkingarnar frá Løgmansskrivstovuni.
Løgmansskrivstovan heldur tað vera undranarvert, at Fiskimálaráðið við hesum lógaruppskotinum ætlar at gera nýggjan grunn, tí ætlanin er at sleppa sær av við landskassagrunnar. Samgongufólkini í Vinnunevndini mæla tinginum til at samtykkja uppskotið.


text:
Hevur tú skriva ritgerð um Føroyar ella føroyingar?
Eitt endamál hjá Landsbókasavninum er at savna inn allar føroyskar bókmentir, og alt sum er skrivað av bókmentum um Føroyar og av føroyingum. Tískil taka tey eisini fegin ímóti serritgerðum á kandidat- ella masterstøði umframt doktararitgerðir, ið eru skrivaðar av føroyingum ella eru um føroysk viðurskifti.
Ritgerðin verður skrásett og goymd talgild á Landsbókasavninum. Hon verður síðan alment atkomulig gjøgnum leitiskipanina www.bokasavn.fo.
Nú ber til at senda teimum tína ritgerð við at fara inn á síðuna Ritgerð og fylla út teigarnar a síðuni. Fílan við ritgerðini kann lesast inn á síðuni og sendast tann vegin.
Um tað einans ber til at lata ritgerðina í pappírsútgávu, so taka tey sjálvandi ímóti, men tá skal latarin geva loyvi til at ritgerðin kann lænast út. Oyðiblað at fylla út er á hesi somu síðu.
Skriv et svar
« Leinkja millum føroysk lesandi og vinnulív Atgongd til talgilt tilfar á øðrum máli »


text:
20 ár við Trygd og fríari kapping
Í dag, 2. februar, kann Trygd fegnast um 20 góð ár á føroyska marknaðinum, og føroyingar kunnu gleðast um at hava fingið lagaligari prísir og betri tryggingar í hesum tíðarskeiði.
Trygd varð stovnað í 1932 og er elsta skaðatryggingarfelag í Føroyum. Orsakað av einkarrættinum á tryggingarøkinum frá 1943 til 1997 slapp Trygd tó ikki at tekna nýggjar tryggingar í 54 ár, og tí var eingin kapping á marknaðinum.
Sostatt høvdu føroyingar í meira enn hálva øld einki í at velja, tá ið tryggingar skuldu teknast.
Hetta broyttist tó alt fyri 20 árum síðani, tá ið einkarrætturin varð avtikin, og Trygd aftur kundi fara undir at tekna tryggingar.
Úr 200 upp í 30.000 tryggingar
Líka síðani lív varð blást aftur í felagið, hevur kappingin um føroysku tryggingarkundarnar gagnað føroyingum, sum hava fingið lagaligari prísir og betri tryggingar.
“Í 1998 hevði Trygd 2 starvsfólk, sum tóku sær av 200 tryggingum, og í dag eru vit 25, sum umsita 30.000 tryggingar. Marknaðurin varð kollveltur, tá ið einkarrætturin varð avtikin, og tað er eingin ivi um, at bæði Trygd og føroyski tryggingarmarknaðurin hava ment seg sera nógv hesi seinastu 20 árini. Vit lurta eftir tørvinum hjá okkara kundum og dagføra støðugt verandi tryggingar, samstundis sum vit menna nýggjar. Hetta eru kundarnir glaðir fyri, og tað er tað, sum hevur størstan týdning fyri okkum,” sigur Janus Thomsen, stjóri í Trygd.
Rokningin minkaði við 30%
Tá ið Trygd tann 2. februar 1998 fór aftur til verka í Tórsgøtu 16 í Havn, merktist nýggja kappingarstøðan á tryggingarøkinum alt fyri eitt á prísleguni.
Trygd legði til brots við upp til 30% lægri prísum enn tað, sum føroyingar vóru vanir at gjalda, og tí gekk tað frá byrjan væl at fáa nýggjar kundar. Í fyrstu atløgu fór Trygd undir at tekna familju- og sethúsatryggingar, og síðani er útboðið og menningin av nýggjum og dygdargóðum tryggingum alsamt víðkað.
Slóðbrótandi sethúsatrygging
Meðan tryggingarrokningarnar hjá føroysku húsarhaldunum eru minkaðar munandi síðani 1998, er úrvalið av tryggingum fleirfaldað í sama tíðarskeiði. Í dag kunnu privat húski og føroyska vinnulívið tekna allar neyðugar tryggingar hjá Trygd.
Størsti varðin á leiðini er óivað, at Trygd frá endurstovningardegnum byrjaði at tekna nývirðistryggingar fyri sethús. Gamli tryggingarhátturin var annars, at fólk sjálvi settu eitt virði á síni hús.
Avleiðingin var, at tá skaði hendi mong ár aftaná, svaraði virðið á húsunum als ikki til nútíðarvirðið, og hetta hevði sjálvsagt sera stórar fíggjarligar avleiðingar fyri kundan.
Tí tók Trygd tað slóðbrótandi stig at fara undir at nývirðistryggja sethús, sum gevur vissu fyri, at húsini verða bygd aftur, um skaði skuldi hent. Í dag eru allar føroyskar sethúsatryggingar gjørdar eftir hesum leisti.
Kappingin góð fyri allar partar
Hóast nógv í 1998 mundu vænta, at Trygd fór at fáa trupult við at kappast við størra kappingarneytan, so hevur Trygd staðið seg avbera væl hesi seinastu 20 árini, og fría kappingin hevur avgjørt verið til fyrimunar fyri dygdina á føroysku tryggingunum sum heild og fyri tryggingarkundarnar.
Felagið leggur seg støðugt eftir at tillaga tænastur og prísir eftir marknaðarstøðuni, og framtíðarvónirnar eru góðar. Eitt er vist, og tað er, at Trygd fer at leggja alla orku í at tryggja, at tey næstu 20 árini framhaldandi fara at gagna føroysku tryggingarkundunum.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Fólkanøvn
Frá 1. januar 2014 verða navnamál umsitin av Umhvørvisstovuni. Ringið 342400 til at fáa nærri at vita.
Reglurnar um navngeving eru í Løgtingslóg nr. 41 frá 26. mars 2002 um fólkanøvn. Lógin kann lesast her.
Navnagáva - børn, meginreglur:
Børn skulu fáa navn, áðrenn tey eru 6 mánaðir gomul. Ásett er, at eingin kann hava fleiri enn 3 fornøvn, 1 millumnavn og 1 eftirnavn. Navn barnsins skal fráboðast skrásetingarmyndugleikanum, sum er kirkjubókførandi sóknarpresturin í tí prestagjaldi, har móðirin búði, tá ið hon átti barnið.
Fornøvn, sum eru góðkend:
Tey fornøvn, sum longu eru góðkend, eru á einum navnalista, sum Navnanevndin stendur fyri. Skal barnið fáa eitt longu góðkent navn, er nóg mikið, at foreldrini skráseta navnið hjá kirkjubókførandi prestinum í sóknini.
Fornøvn, sum eru ikki eru góðkend:
Tá ið foreldur ætla at geva barninum eitt navn, sum ikki er á navnalistanum, skulu foreldrini fyrst venda sær til Navnanevndina, av tí at tað er Navnanevndin, sum í fyrstu syftu ger av, hvørt eitt tílíkt navn kann verða givið. Nevndin hevur eisini til uppgávu at viðgera umsóknir um undantak frá lógarkravinum um, at navn skal vera í samljóði við føroyskar málreglur, tá ið kallað verður upp eftir fólki í ættini. Fæst góðkenning frá Navnanevndini, er hetta nóg mikið til at fáa navnið skrásett hjá kirkjubókførandi prestinum í sóknini. Sýtir navnanevndin, kunnu foreldrini kæra avgerðina til Umhvørvisstovuna.
Foreldur av útlendskum uppruna:
Er annað ella bæði foreldrini av útlendskum uppruna, og foreldrini ætla, at barn teirra skal fáa útlendskt navn eftir útlendskum navnasiði, skal søkjast til Umhvørvisstovuna um loyvi at nýta útlendskan navnasið: Navnaloyvi til barn.pdf
Millumnøvn - børn:
Meginreglan er, at millumnavn kann vera millumnavnið hjá faðir ella móður ella eitt navn, sum barnið annars hevur rætt at fáa sum eftirnavn uttan umsókn.
Eftir umsókn til Umhvørvisstovuna kann loyvi fáast til millumnavn, sum barnið hevði kunna fingið sum eftirnavn ella hevur serligt tilknýti til: Navnaloyvi til barn.pdf
Eftirnøvn - børn:
Eftirnavn kann vera ættarnavn faðirs ella móður ella ættarnavn, sum annað av foreldrunum seinast hevur borið, og sum ikki er fingið við giftu.
Í staðin fyri ættarnavn kann eftirnavnið hjá barninum vera fornavn faðirs ella móður í hvørsfalli við -son ella -dóttir aftrat í samsvari við kyn barnsins.
Hetta kann greiðast hjá hjá kirkjubókførandi prestinum í sóknini uttan umsókn. Legg til merkis, at er navn faðirs ella móður tvínevni, kann bert annað navnið nýtast.
HJÚN:
Hjún kunnu við giftu taka ættarnavnið hjá hjúnafelaganum. Hetta verður eisini gjørt hjá kirkjubókførandi prestinum í sóknini, tá ið hjúnalagið verður inngingið.
Navnabroytingar:
Flestu navnabroytingar kunnu gerast við at venda sær til kirkjubókførandi prestin í sóknini, til dømis seinni tilval ella frával av eftirnavni í samband við giftu, og broytingar av millumnavni ella eftirnavni, tá ið hesi fylgja meginreglunum.
Í serligum førum, har kirkjubókførandi presturin ikki hevur heimild at greiða navnabroytingina, krevst, at umsókn um navnabroyting verður send Umhvørvisstovuni. Hetta er neyðugt, tá ið talan er um serlig eftirnøvn, tá ið upprunanavnið er givið uttanlands, ella tá ið eftirnavnið, sum viðkomandi vil hava strikað, er fingið við giftu uttanlands.Sí Umsóknarskjal, navnabroyting.pdf
Kann Umhvørvisstovan játta, verður loyvið til broytingina givið við navnaprógvi. Er ivi um, hvørt navnið er í samljóði við føroyskar málreglur, kann Umhvørvisstovan undir málsviðgerðini biðja um tilmæli frá navnanevndini, áðrenn tílík loyvi verða givin.
Tá ið Umhvørvisstovan útskrivar navnaprógv, verður samstundis fráboðan send avvarðandi myndugleikum um, at navnið er broytt.
Kærumøguleikar:
Avgerðir hjá Umhvørvisstovuni kunnu kærast til Fiskimálaráðið.
Avgerðir hjá navnanevndini kunnu kærast tíl Umhvørvisstovuna.
Vilt tú vita meira um hvørjar lógir, kunngerðir og reglur annars eru galdandi á umhvørvisøkinum, so ring til Umhvørvisstovuna, tlf 342400, ella send okkum ein teldupost, us@us.fo.


text:
Orð: M.D.
Lag: Lars Nielsen
Týtt: Victor Danielsen
1. Tú hesa hugsan kanska hevur:
Nú er jú lívsins fagra vár,
og av tí gleði, verðin gevur,
eg enn kann njóta nøkur ár;
og tá er tíð at venda um
og søkja stað í Himlinum.
2. Ei hugsa so! Tín síðsti dagur
kann verða dagurin í dag;
og væl tú veitst, um eitt bert ræður,
hví vilt tú tá ei gera tað!
Tað ov seint sær at bjarga er,
tá deyðin av tín lívstráð sker.
3. Í dag enn frelsa er at finna,
enn ljóðar til tín Harrans rødd,
Guds orð og Andi enn teg minna,
og enn tín sál kann vera grødd;
so hetta kall – spill ikki tað,
nei, lat teg frelsa nú í dag!


text:
Í Steinprenti á Skálatrøð í Havn ber í hesum døgum til at uppliva verðinslist. Tað er týski Andreas Schulenburg (f. 1975), sum er útbúgvin á Kunstakademinum í Keypmannahavn, ið sýnir 34 lutir fram undir týska heitinum Proportional Verrückt, ella sum eitt týskt katalog frá 2008 sigur Alles ist Verkehrt, alt er skeivt.
Og at alt er ørt og úti av proportiónum sæst beinanvegin, tú kemur inn í Steinprent. Tú heldur tað vera eina gøtulykt úr eini Tintin teknirøð, men so er tað eitt blóðgað skrúviblað á einari skrúvu, ella kanska einum seymi, sum stendur í gólvinum. Standmyndin, sum røkkur av gólvinum og upp undir loftið, er úr tøvdum tilfari.
Fremst fyri á myndini omanfyri er tøvda standmyndin við danska heitinum Den erotiske bølge. Á vegginum aftanfyri er verkið Bloody Scratch rullað niður á gólvið. Jan Andersson, sum er leiðari í grafiska verkstaðnum Steinprenti, bjóðar niðanfyri vælkomin og greiðir frá um framsýningina hjá Andreasi Schuleburg, sum á øðrum sinni vitjar her. Umframt prent, sum júst eru tikin úr pressuni, er tilfarið tøvt, teknað, málað og úr keramikki.
Undir lýsandi verkinum Koala-PH-lampa eru keramiskir grísar, høvd og huppur, á borðinum og eitt tøvt stearinljós stendur á gólvinum.
Frammanfyri vegginum við hópin av innrammaðum matuppskriftum er taktila verkið Teir deyðu høsnarungarnir.
Prentini, sum Andreas Schulenburg fyrr hevur arbeitt við á verkstaðnum í Steinprenti, savna seg um evnini Ølmentan og Vínmentan, Flugan og Dripin fluga. Til høgru sæst myndaevnið Fløskuhálsur, sum eisini er tøvt i stórari stødd á vegginum longur burturi.
Á verkstaðnum uppiá arbeiðir Andreas við altskyns tilfari til eina nýggja framsýning í Basel, sum er stóri evropeiski listabýurin. Andreas hevur eisini prýtt gluggar hjá franska mótahúsinum Hermés í Milano í Italia. Ætlanin er at hann skal halda fram at prýða gluggar hjá Hermés kring allan heim. Niðanfyri er tað ein stór kjøtetandi planta, gjørd úr tøvdum tilfari, sum Andreas vísir mær í verkstaðnum hjá Steinprenti á Skálatrøð í Havn.


text:
UM LISA
Listafólkasamband Føroya varð stovnað 14. januar 1982 og er eitt meginfelag, sum hevur til endamáls: at styrkja listina og listafólk í mentanarpolitiskum høpi at virka fyri áhugamálum og rættindum limanna at umboða limirnar alment í almennum málum, sum hava felags áhuga.
Rætt til limaskap hava feløg, sum umboða tær ymisku listagreinarnar. Fyri at kunna gerast limur í LISA, skal felagið vera landsfevnandi. Limirnir í limafeløgunum skulu hava útbúgving ella aðra fakliga viðurkenning og arbeiða heilt ella partvís sum yrkislistafólk.
Listafólkasambandið er skipað við eini starvsnevnd og einum umboðsráði. Hvørt felag er umboðað av einum limi í umboðsráðnum. Umboðsráðið velur trýfólka starvsnevndina.
LISA er javnbjóðis limur í norðurlendska Listafólkasamstarvinum.
Forfólk
Marita S. Dalsgaard
Næstforfólk
Hansina Iversen
Starvsnevndarlimur
Jóhan Martin Christiansen
Umsiting
Skrivstovan hevur ikki fastar avgreiðslutíðir, men teldupostur kann verða sendur: lisa@lisa.fo. Hevur málið skund, er forfólkið eisini at hitta á telefon: +298 22 01 97.
Office
LISA holds no official office hours, but you can contact us at: lisa@lisa.fo. If you need to contact us urgently, please call the secretary at +298 22 01 97.
Anna Trónd Hansen
Designarafelagið
Katrina í Geil
Einleikarafelag Føroya
Jóhannes Andreasen
Felagið Føroysk Tónaskøld
Kristian Blak
Føroysk Filmsfólk
Ingun í Skrivarastovu
Føroysk Myndlistafólk
Ole Wich
Føroya Tónleikarafelag
Knút Háberg Eysturstein
Kórsamband Føroya
Arina Bischoff
Leikarafelag Føroya
Ria Tórgarð
Rithøvundafelag Føroya
Rakel Helmsdal
Yrkisfotografar í Føroyum
Jørgen Lützen
Heidi Poulsen, forkvinna
Katrina í Geil, forkvinna
Jóhannes Andreasen, formaður
Kristian Blak, formaður
Ingun í Skrivarastovu, forkvinna
Jóhan Martin Christiansen, formaður
Torleik Mortensen, formaður
Kári Bæk, fomaður
Súsanna Tórgarð, forkvinna
Vónbjørt Vang, forkvinna
Jørgen Lützen, formaður
Mentanargrunnur Landsins
Tíðarskeið: 1. januar 2013 til 31. desember 2016
Leif Hansen - Inger Smærup Sørensen Tiltaksfólk: - Oggi Lamhauge fyri Inger Smærup Sørensen - Hans Tórgarð fyri Leif Hansen
Ráðgevandi nevndin fyri Norðarlandshúsið
Tíðarskeið: 1. mars 2016 – 1. mars 2019
- Árni Winther - Kristian Blak - Guðrið Poulsen - Ingun í Skrivarastovu - Helle Thede Johansen
Leiklistaráðið
Tíðarskeið 2014 til 2017
- Marita S. Dalsgaard
Grunnur Thorvald Polulsens av Steinum
Formaðurin í LISA er føddur limur í grunninum.
- Guðrið Poulsen
Virðislønanevndin hjá MMR
2014-2016 - Rói Paturson - Urd Johannesen - Páll Danielsen
Listaleypurin
1 umboð í stýrisbólkinum - Guðrið Poulsen 6 limir til úrvalsnevndina (3 umboð + 3 vara) Nevndarlimir: - Kristina Sørensen Ougaard (2016) - Heidi H. Poulsen (2016-17) - Kristian Blak (til 2016-18) Tiltaksfólk: - Oddfríður M. Rasmussen (2016) - Jóhannes Andreasen (2016-17) - Nikolai Falk (2016-18)
Listanevndin fyri H-bygningin á Landssjúkrahúsinum
Frá 5. Feb. 2016
- Jóhan Martin Christiansen
Háskúlin í Suðuroy
1 stýrislim.
Frá 19. Mars 2016:
- Ole Wich
Norðurlendska Tónleikavirðislønin
Norðurlandahúsið í Føroyum umsitur virðislønina. Fakúrvalið innstillar uppskot til tilnevning.
Í fakúrvalsnevndini sita, til nov. 2016: - Edvard N. Debess, Føroya Tónleikarafelag - Kristian Blak, Felagið Føroysk Tónaskøld - Ragnar Olsen, Einleikarafelag Føroya
Endamál felagsins
§ 1.
Listafólkasambandið hevur til endamáls:
1. at styrkja listina og listafólk í mentanarpolitiskum høpi
2. at virka fyri áhugamálum og rættindum limanna
3. at umboða limirnar alment í almennum málum, sum hava felags áhuga
Limir felagsins
§ 2.
Rætt til limaskap hava feløg, sum umboða tær ymisku listagreinarnar.
Stk. 2. Fyri at kunna gerast limur í LISA skal felagið vera landsfevnandi.
Stk. 3. Limirnir í limafeløgunum skulu hava útbúgving ella aðra fakliga viðurkenning og arbeiða heilt ella partvís sum yrkislistafólk.
Stk. 4. Umsókn um upptøku verður løgd fyri umboðsráðið, ið avger málið við vanligum meiriluta.
Skipan av virksemi
§ 3.
Listafólkasambandið er skipað við einum umboðsráði og eini trýfólka starvsnevnd, sum útinna virksemið hjá felagnum.
Stk. 2. Limafeløgini velja eitt umboð og eitt tiltaksfólk til umboðsráðið. Feløgini hava skyldu at boða starvsnevndini frá, hvør ið er umboðsráðslimur og tiltakslimur. Tað ber ikki til at verða umboðsráðslimur fyri fleiri feløg í senn.
Stk. 3. Starvsnevndarlimur kann ikki eisini vera umboðsráðlimur.
Stk. 4. Umboðsráðslimur, sum ikki kann møta á umboðsráðfundi, skal boða starvsnevndini og tiltaksfólkinum frá.
Stk. 5. Umboðsráðslimirnir hava skyldu at boða limafeløgunum frá høvuðstiltøkunum hjá Listafólkasambandinum og kunna limir teirra um týðandi mál, sum eru umrødd á umboðsrásfundunum.
Stk. 6. Umboðsráðið velur limir í nevndir og ráð har felagið er umboðað.
Starvsnevndin
§ 4.
Starvsnevndin er vald á aðalfundinum ímillum limirnar í limafeløgunum.
Stk. 2. Starvsnendin hevur 3 limir og fyri hvønn lim er valdur ein tiltakslimur. Fyrsta árið stendur ein av nevndarlimunum fyri vali, annað árið hinir báðir. Afturval er loyvt.
Stk. 3. Starvsnevndin skipar seg sjálv við forfólki og næstforfólki.
Stk. 4. Starvsnevndin er viðtøkufør, tá ið allir nevndarlimir ella tiltaksfólk teirra eru á fundi, ella tá ið allir nevndarlimir skrivliga á einum talgildum miðli hava samskift og givið sína meining til kennar.
Stk. 5. Starvsnevndin kann seta fólk í starv og loysa tey úr aftur starvi.
Stk. 6. Starvsnevndin kann seta arbeiðsbólkar eftir tørvi.
Umboðsráðsfundir
§ 5.
Árliga eru í minsta lagi fýra umboðsráðsfundir. Annars verður umboðsráðsfundur hildin, tá ið starvsnevndin ella tríggir umboðsráðslimir ynskja tað.
Stk. 2. Vanligir umboðsráðsfundir verða fráboðaður skrivliga í minsta lagi eina viku frammanundan.
Stk. 3. Lógliga lýstur umboðsráðsfundur er viðtøkuførur.
Fundarskrá til umboðsráðsfundir:
1. Val av orðstýrara og fundarskrivara.
2. Viðgerð av innkomnum málum.
3. Ymiskt.
Aðalfundurin
§ 6.
Umboðsráðsfundurin, ið er mánarskiftið februar – mars, er aðalfundur felagsins og hægsti myndugleiki í Listafólksambandinum.
Stk. 2. Aðalfundur og møguligur eykaaðalfundur verður fráboðaður í minsta lagi tvær vikur fyri fundin.
Fundarskrá til aðalfund:
1. Val av orðstýrara og fundarskrivara.
2. Ársfrágreiðing.
3. Framløga av grannskoðaðum roknskapi til góðkenningar.
4. Val av starvsnevnd og tiltakslimum.
5. Val av grannskoðara.
6. Ásetan av limagjaldi fyri komandi ár.
7. Viðgerð av innkomnum málum.
8. Ymiskt.
Stk. 3. Uppskot, sum skulu viðgerast á aðalfundi ella eykaaðalfundi, mugu vera starvsnevndini í hendi í seinasta lagi eina viku fyri fundin. Ein samd starvsnevnd kann gera frávik frá hesum.
Binda felagið
§ 7.
Formaðurin og ein starvsnevndarlimur ella formaðurin og skrivarin binda felagið úteftir.
Stk. 2. Keyp og søla av fastari ogn ella aðrar størri bindingar skulu viðtakast av umboðsráðnum.
Limagjald
§ 8.
Limagjaldið verður ásett á aðalfundinum.
Stk. 2. Starvsnevndin krevur limagjaldið inn.
Stk. 3. Feløg sum ikki gjalda limagjald, missa øll rættindi, so sum atkvøðurætt, og allan ágóða, so sum nýtlsu av felagshúsum og tílíkt. Somuleiðis kann felag, ið ikki lýkur lógirnar, sigast úr Listafólkasambandinum.
Fundarbók
§ 9.
Allir fundir skulu vera til skjals í fundarbók. Í fundarbókina skal verða skrivað tað, ið á fundinum varð umtalað og samtykt.
Broyting og avtøka
§ 10.
Hesar lógir kunnu verða broyttar á aðalfundi ella eykaaðalfundi, tá 2/3 av greiddum atkvøðum eru fyri. Uppskot til lógarbroytingar ella til avtøku av Listafólkasambandinum skulu verða send umboðsfólkunum saman við fundarboðunum.
§ 11.
Verður Listafólkasambandið avtikið, verða ognir tess stovnsfæ í einum grunni, sum hevur sama endamál sum Listafólkasambandið.
Soleiðis viðtikið á eykaeykaaðalfundi 30. mai 2016.


text:
Dynamics NAV
Við Dynamics NAV fylgir ein app, so tú kanst arbeiða í NAV við snildtelefonini. Hetta er serliga hent hjá fólki, sum skal kunna brúka NAV allastaðni. Til dømis
- Handverkarar, sum frá arbeiðsstaðnum kunnu skráseta tímanýtsluna beinleiðis í vikuseðilin í NAV.
- Sølufólk, sum kunnu stovna ordrar beinleiðis í NAV meðan teir eru á kundavitjan.
- Innkeyparar, sum fáa tikið støðu til keypsfakturar beinleiðis frá telefonini.
- Leiðslan, sum kann fylgja við gongdini í virkinum, beinleiðis frá telefonini.
Tann í Føroyum so vælkenda loysnin Microsoft Dynamics NAV (Navision) kom í nýggjari útgávu á heysti 2012. Hendan útgávan kallast Microsoft Dynamics NAV 2013 og er størsta tøkniliga nýskapan í loysnini síðani farið var frá DOS til Windows miðskeiðis í nítiárunum.
Umframt nýggja windows klientin, tann sokallaði Role Tailored Client (RTC), sum kom við NAV 2009, fekk NAV 2013 tveir heilt nýggjar klientar: Ein web klient og ein SharePoint klient. Og við NAV 2016 er altso eisini ein app til telefonina.
Web klienturin er ein lættari útgáva, sum ger tað møguligt hjá brúkaranum at arbeiða í NAV umvegis internetið. Hetta kann t.d. vera hent fyri brúkarar, sum skulu skráseta tímanýtslu ella sølufólk, sum skráseta ordrar, meðan teir eru hjá kundum sínum.
SharePoint klienturin letur brúkaran fáa atgongd til upplýsingar frá NAV beinleiðis úr SharePoint. Hetta er ein stórur fyrimunur fyri fyritøkur, sum hava valt at nýta SharePoint sum savnandi grundvøll til allar upplýsingar og skipanir.
Eisini handilsliga eru broytingar við NAV 2013. Umframt brúkaran sum hevur óavmarkaði rættindi til alla skipanina, sum nú nevnist Full User, er ein bíligari brúkari sum nevnist Limited User. Hesin er roknaður til starvsfólk, sum bert hava avmarkaðan tørv til at nýta NAV og tískil ikki skulu rinda fult fyri brúkararættindini.


text:
Sjógrælingur
Sjógrælingur (frøðiheiti - Calidris melanotos) er nakað sum stari til støddar, kýpin á vøkstri og krikastuttur. Á vetri er hann dimmgráur um høvur og háls, á bakinum næstan svartur við smølum ljósum smástrikum, í neðra hvítur við dimmum blettum. Á sumri er hann brún- og svartflekkutur omaná. Vetur, vár og heyst heldur hann seg í stórum flokkum niðri í fjøruni. Á flóð situr hann oman fyri sjóvarmálan og hvílir seg; men tá ið nakað er fjarað, titar hann um niðri á hellunum at leita sær eftir æti í gjarinum og taranum og veður so langt, sum føturnir grynna. Men vátur vil hann ikki vera — runar upp móti búkinum, er hann knappur at lætta sær á flog. Málið er eitt mjúkt "tviit", men tað hoyrist ikki ofta. Sera spakur er hann; tá ið fólk nærkast, verður hann ofta sitandi, um aðrir fuglar, hann er saman við, flúgva burtur; ja, stundum fer hann ikki á flog, fyrr enn tú ert bara favn frá honum. Um halvarðsøku rýmir hann úr fjøruni. Summir fara niðan í fjøllini her í Føroyum at fáa sær ungar. Men har síggjast so fáir, at summir fara ivaleyst til onnur lond, Íslands ella Grønlands kanska.
Eggini eru oftast 4, hendir seg 3. Tey eru morgrá, ofta við grønligum dámi, og hava dimmar blettir, so tey eru ring at skilja frá eyri ella mosa. Spøk sum hon er, verður bøgan liggjandi á reiðrinum, til tú ert nær hjá. Men tá lemjir hon seg illa, baksar fram eftir jørðini, flagsandi við øðrum veinginum, meðan hin hongur, sum hann skuldi verið snaraður úr lið ella avstøktur; illa haltar hon, og ofta dettur hon á aðra liðina, so tú ivast ikki í, at hon er bæði veingjabrotin og beinbrotin. Rennur tú eftir henni, fært tú hana skjótt aftur; men í tí tú rættir hondina til at taka hana, ger hon, við sama neyðarsliga lagi, eitt kvikt rensl nakrar favnar fram; og so byrjar sami leikur av nýggjum, til hon heldur seg vera komna nóg langt. Tá flýgur hon í loft frísk og ferðug, so tú sært, at hon hevur bara viljað lokkað teg burtur frá reiðrinum. Dúnungin er dimmur við hvítum prikkum. Í hoyna koma teir aftur oman í fjøruna, og tá ið so eisini hinir koma norðan úr londunum, hava vit aftur teir stóru flokkarnar, sum eru so hugnaligir at síggja her allan veturin, líka fúsir og raskir í øllum kavarokinum.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Í 1919 fór W.R.Hearst at byggja Hearst Castle í óbygdum við San Simeon, millum San Francisco og Los Angeles. Søgurnar vilja vera við at hesin lítilætni maður kallaðin staðin The Ranch. Hann bygdi og breyt niður og bygdi uppaftur, fram til 1947, tá heilsan fór at bila og hann flutti út. Arkitektur og sniðgevi var unga og ídna Julia Morgan úr San Francisco. Tíggju ár seinni lat The Hearst Corporation økið til kaliforniska statin.
Abbadótturin Patty Hearst gjørdist kend sum Tanya í kollveltingarbólkinum The Symbionese Liberation Army, ein av heilavillu rørslunum, ið spurdust úr hippie rørsluni í California í seksti- og sjeytiárunum. Í dag fæst hon við blaðútgávur, eins og abbin.
Hearst Castle er serstakliga hugtakandi at vitja. Serliga hugtakandi eru loftini, sum er keypt í Evropa, klassisku svimjihyljarnir inni og úti, og so biografurin hjá Hearst, har Chaplin plagdi at sita.
Eitt sindur ræðandi er tað tó, at alt verður brúkt sum kulissur. Keypt á ferðum í Italia, Spania og aðra staðni í Evropa og sett upp á hesum staði. Eitt tøkniligt avrik, men ein mentanarlig sorgarsøga.
Samstundis sum Hearst Castle er hugtakandi at vitja, er hetta sama slott ein ræðandi mynd av amerikanska dreyminum og hvussu høpisleysur hann er, um hann gongur út.


text:
Tóm pakkhús, tómar konteynarar og burturblakaðir plattar. Vit eiga alt í Føroyum. Sama gera tey í Keypmannahavn, har tey umframt rokaða kommunala pengakassan, eisini hava dugað at lovað kreativum kreftum uppí part at definera óbrúkt havnarøki. Her endar samanberingin við heimligu Havnina. Og tá hugsi eg ikki um veðurlagið.
Kreativa danska Pappírsoyggin er millum Christianshavns kanal og Operuna hjá Mærsk á Holmen í Keypamannahavn. Upprunaliga eitur oyggin Christiansholm. Men síðani 1958 hevur danska pressan havt pappírsgoymslu her. Í 23 ár lossaði appilsingula skipið Trans Dania
pappír til danska marknaðin, so pressan altíð kundi nøkta lesaraskaran í ein mánað. Seinasta skipslastin við finskum, svenskum og norskum avíspappíri varð lossað 26. november 2012. Lossingin, ið vardi seks tímar, er nú ein farin tíð. Pláss er ikki longur fyri lesipappíri í avísum. Men enn standa húsini við navninum Den Danske Presses Fællesindkøbsforening
fyrst fyri á oynni. Í høgra endanum er kaffistovan Den Plettede Gris,
sum einki samband hevur við Ekstrablaðið. Í einum króki, dygst við nýinnflutta mótamerkið Tommy Hilfiger, sæst enn hin gamla bensinpumpan á Pappírsoynni.
Smápartafelagið Christiansholm Ø fekk oynna at umsita nýggjársdag 2013, og gjørdi samstundis avtalu við kommunufelagsskapin By og Havn at menna oynna. Eftir fimm árum skal hon verða heimstaður hjá kreativum fyritøkum sum Experimentarium, Copenhagen Street Food og ferðabátum. Og tað grør um gangandi fót, eins og í Kødbyen. Nú er landfast við bil- og bátabrúgvum. Eitt nýtt land hevur latið seg upp.
Nýggja landið kring Pappírsoynna er attraktivt fyri fólk í øllum aldri, sum vilja arbeiða og búgva alternativt. Umframt húsbátar í Christianshavns kanal síggjast eisini bilar í hippieandanum frá 60'unum.
Bæði bilar og bátar eru skipað í feløg. Í bátafelagnum í Christianshavns kanal eru ein føroyskur AWI 23 bátur, Vædderen, og ein grønlendskur, Villiaumit, úr Sisimiut, ella Holsteinsborg, sum stendur á bjargingarbeltinum. Báturin er bygdur í Glyngøre í 1958.
Men í øllum økinum er einki sum tóma pakkhúsið úti á Pappírsoynni. Tað er fylt við kreativum matvirksemi úr øllum heiminum.
Út gjøgnum pakkhúsdyrnar er hetta útsiktin: operan hjá Mærsk við amerikanskari Plymoutgron á Holmen, og kajakkir fyrst fyri. Ein rættur skansi, hasin hjá Mærsk.
Vendir tú tær við í durinum, so er hetta innsiktin: plattar í løgum og uppskornir konteynarar, sum eru funktionellir matvognar.
Matvørueftirlitið er eisini til staðar og hevur góðkent allar sølubúðir, sum hava opið.
Uppslagið omanfyri er frá sølubásinum FAT Burger
, sum selur eitt
slag av burgarum fyri 75 krónur. Einki roks. Fyri hundrað kanst tú fáa ein dupultan, ektaðan burgara á havnarlagnum. Tað verður viðmælt, serliga í sólstóli við danskan kajkant.
Aðrir matligir møguleikar á Pappírsoynni eru cous cous úr Marokko, amerikanskt grill og barbecue við flogfenaði, síl og danskt smyrjibreyð, bibimbap úr Korea og surf & turf úr Avstralia. Ventilatiónin er so effektiv, at tú luktar mest sum einki fremmant frá einum sølubási til hin næsta.
Og so ein køkubita og kaffi omaná. Útboðið og møguleikarnir at seta saman, tykjast uttan enda og alla staðni kanst tú seta teg at njóta bitan, bæði inni og úti.
Onkur barr er eisini, og eyðkennið er sum allastaðni, fría initiativið og eingin monopolistiskt støða fyri tannleys, men ráðandi merki sum Tuborg og Carlsberg, ið krevja at vera í fremstu røð, og ikki góðtaka nakað annað merki so langt, ið sæst.
So er bara vesi eftir at vitja. Tað er innbjóðandi og væl skipað við vatni, pappíri, el-turkarum og virkandi ventiliatión. Litaðu hurðarnar eru endurnýttar, og meðan lesipappírið á Pappírsoynni endaliga er burturi, tí eingin vil hava tað, so er lukkutíð einki, ið bendir á at vesipappírið verður ynskt hagar, pipari grør. Her hevur pappírsleysa samfelagið onga framtíð.
Bátabrúgvin fer upp einaferð um tíman, so ein rundferð um vøkru og vælhavandi Christianhavns kanal er passandi hesa løtu. Gomlu húsini eru restaureraði í týskum Hansastíli.
Her er stuttliga gøtunavnið Overgaden oven Vandet, sum hinumegin eitur overgaden neden Vandet.
Her eru eisini skelti og húsanøvn, ið benda á farnar dagar hjá sjófólki, sum til dømis Prinsesse Maries hiem for gamle sømænd og sømandsenker.
Teknistovur og gamalt handverk síggjast eisini fram við gøtuni.
Christiania er ikki langt burturi, og ein gøtuspegil av tí slagnum, sum eisini sæst í gomlu Havnini, er málaður við flagginum hagani.
Gomlu pakkhúsini er væl varðveitt og sleppa ikki at forfalla. Uppsløg siga frá, at fotografar fara at filma á ymsu gøtuhornunum, so stórur er áhugin at siga umheiminum frá hesum vakra bletti mitt í danska høvuðsstaðnum.
So eru stundir at fara út aftur á Pappírsoynna, har bilurin er parkeraðu hjá Park One. Á vegnum ganga vit framvið hesum vøkru stavlagsmuraðu húsum. Og nú hómast ein bláur summarhimin. Gráa summarveðrið er av, og hann boðar frá sól og hita í luftini. Tað var alt úr Keypmannahavn fyri hesu ferð.


text:
5 ferðir størri avkast
Tað er ikki líka mikið, hvar tú hevur tína pensjónssamansparing standandi. Møguleikin tú velur, hevur eina stóra ávirkan á, hvussu nógv tú fært burturúr tíni samansparing.
Størri langtíðaravkast
Hóast at seta pening í íløgur hevur hægri váða, enn at hava peningin standandi á eini pensjónskontu, vísa royndir, at avkastið yvir langa tíð er størri.
Dømi um samansparing
A og B spara báðir saman til pensjón yvir 25 ár. A setur 100 kr. í virðisbrøv, har samansetingin er 50 % lánsbrøv og 50 % partabrøv. Hetta er mett sum ein íløga við miðal váða. Henda samanseting gevur eina rentu á 5,5 %. Eftir 5 árum eru tær 100 kr. vaksnar til 131 kr., og eftir 25 árum eru tær vaksnar til 381 kr.
B velur at seta 100 kr. inn á eina vanliga pensjónskontu við 1,0 % í rentu. Eftir 5 árum eru tær 100 kr. vaksnar til 105 kr., og eftir 25 árum eru tær vaksnar til 128 kr.
Eftir 5 árum er avkastið hjá A sostatt meira enn 5 ferðir størri, enn avkastið hjá B. Og eftir 25 árum er avkastið hjá A meira enn 10 faldað, samanborið við avkastið hjá B.
Dømi:
Myndin er eitt hugsað dømi, og eitt nú aldur og váðafýsni kunnu hava ávirkan á, hvussu stórt avkastið kann væntast at vera í tíni støðu. Bílegg fund við tín ráðgeva, og fá meira at vita um, hvussu myndin kann síggja út hjá tær.


text:
Jarðfrøði
Jarðfrøði ella geologi er læran um bygnaðin á jørðini, t.d. um tey ymisku jarðløgini, virksemi á jørðini, so sum eldgos og jarðskjálvtar, og um jarðarsøguna, so sum ístíðir og hvussu landslagi er broytt gjøgnum tíðina.
Ein sum fæst við jarðfrøði sum yrki, verður nevndur ein jarðfrøðingur.
Føroyar eru úrslit av stórum eldgosvirksemi í økinum fyri 55 milliónum árum síðani. Føroyar eru skaptar í 3. og endaligu spjaðingini av Atlantshavinum, sum enn er virkin.
Atlantshavið breiðkar so við og við, sum Europa-plátan og Afrika-plátan flytar seg burtur frá Norður- og Suðurameriku-plátunum. Eitt nú breiðkast Ísland í løtuni við 7 cm árliga.


text:
Føroyar við í EURAXESS netverkinum
Granskingarráðið hevur fingið játtað umleið 900.000 kr. frá ES til eina verkætlan, sum skal gera tað lættari fyri granskarar at flyta millum lond at arbeiða.
Talan er um at byggja upp eina EURAXESS tænastu í Føroyum, sum verður partur av netverki við umleið 200 sentrum í 38 londum. Tænastan skal vera eitt amboð við viðkomandi upplýsingum hjá granskarum, sum vilja koma til Føroya ella fara út í heim at granska.
Lýst verður í hesum døgum eftir einum fólki, sum skal taka sær av at byggja upp føroysku EURAXESS tænastuna. Uppgávan verður at savna inn neyðuga vitan, at gera eina hondbók og ein internetportal og saman við øðrum at skipa fyri upplæring og kunning.
Um EURAXESS
EURAXESS er eitt netverk av tænastuveitarum í Europa, hvørs høvuðsmál er at stimbra til flytføri hjá granskarum. Hetta verður m.a. gjørt við at veita tænastu til granskarar, sum flyta frá einum landi til eitt annað. Talan kann verða ráðgeving um skattaviðurskifti, uppihaldsloyvi og onnur praktisk viðurskifti í samband við at flyta til annað land.
Ein annar partur av tænastunum er at stýra einum portali – EURAXESS Jobs. Har ber til at finna leys størv, sum granskingarstovnar í Europa lýsa við. Møguleiki er at leita eftir størvum innan eitt ávíst granskingarevni. Tað ber eisini til at leita eftir størvum innan landafrøðilig øki. Á EURAXESS Jobs skulu øll leys størv, sum verða fíggjað ígjøgnum FP7, lýsast leys. Føroyskir stovnar og virkir fara eisini at kunna lýsa síni størv her og røkka hvørjum króki í Evropa uttan kostnað.
Við at brúka hendan møguleikan ber til at røkka skikkaðar altjóða umsøkjarar, samstundis sum føroysk gransking og føroyskir stovnar verða sjónligari í Evropa.
Aðrir partar av EURAXESS eru:
EURAXESS Services
EURAXESS Rights
EURAXESS Links
Til ber at lesa meira um EURAXESS netverkið her
Sí starvslýsingina her – umsóknarfreistin er 2. desember.


text:
Eitt sekund millum eitt og tvey
Bert eitt sekund skilti nummar eitt og tvey í gjár, tá TSF skipaði fyri fyrstu súkklukappingini í hesum kappingarárinum.
Árið byrjaði við einum einkultstarti, og kappast var á teininum millum Kaldbaksbotn og Kaldbaksbygd. Tað er ein teinur á 8 km. Teinurin skuldi koyrast tríggjar ferðir. Altso ein 24 km einkultstartur.
Kappingarkalendarin er drúgvur í ár, men fyrsta kappingin er somuleiðis ein av fimm einkultstartskappingum, ið sokallaðu GIANT Várkappingin 2017.
Kanska ikki fýra, men fleiri árstíðir upplivdu súkklararnir ígjár, leygardagin 4. mars. Byrjað var í sól og á turrum asfalti. Hetta broyttist til helglingsæl, til vátt asfalt og nógvan vind.
Men menn stríddust fyri lívinum og vildu fáa teinin afturum sum skjótast.
Og tað vóru fleiri mans, ið bjóðaðu sær sjálvum og hvør øðrum av í ársins fyrstu súkklukapping. Ellivu stillaðu upp til start.
Í oddinum var spenningur í, tí tætt var millum Jóanis Albert , Hilmar Hansen og Gunnar Dahl-Olsen. Jóanis Albert legði hart út, og skjótt førdi hann við 30 sekundum. Hilmar var væl koyrandi og hann helt góða ferð. Men langt var eftir á mál, og veðrið argaði allar.
Sum klokkan gekk nærkaðist Gunnar alt meir og meira Jóanis Albert, sum leingi stóð til at vinna. Tá farið var út á seinasta umfar vóru bert 15 sekund millum Jóanis Albert og Gunnar. Hilmar Hansen var væl við, men meðan munurin styttist millum Jóanis Albert og Gunnar, so øktist frástøðan aftur til Hilmar. Tá avtornaði var tað bara eitt sekund, ið skiltu Jóanis Albert og Gunnar. Tað var ikki ungi vágamaðurin, ið vann, men Gunnar. Gunnar brúkti 41 minuttir og 59 sekund um teir 24 km, og Jóanis Albert 42 minuttir. Hilmar kom á mál sum nummar trý, og hann brúkti 42 og 49 sekund.
Úrslitið sæst í viðheftu fílu.
GIANT várkappingin 2017, samlaða úrslitið.xlsx


text:
Vit mugu samskifta betur
Skal fyrst og fremst ynskja andstøðuflokkunum til lukku við flotta úrslitinum. Hóast veljarakanningar ikki eru endaligar, men geva eina ábending um, hvat fjøldin heldur um førda politikkin, mugu vit viðganga, at vit hava ikki samskift nóg væl. Tað er eingin loyna, at andstøðan er ósamd við førda politikkinum, men hon kann ikki vera ósamd í góðu úrslitunum, tí tey tala fyri seg.
Arbeiðsloysið er lækkað úr 6,6% niður í 4,4%.
Bilhandlarnir klára seg væl. Møblasølan gongur væl. Samgongan hevur ikki bara
samtykt, men er farin undir at byggja Marknagilsdepilin. Samtykt at útbyggja
skúlararnar í Klaksvík og á Kambsdali. Samtykt at byggja 16 íbúðir til
sálarsjúk í Tórshavn. Vit hava lækkað skattin munandi, men vit ætla at lækka
skattin uppaftur meir.
Eg kundi hildið fram við góðu avrikunum, men vit mugu
ásanna, at vit hava ikki samskift nóg væl. Tað hevði verið lætt at farið eftir
andstøðuni og fjølmiðlunum, men tað er ein ov løtt undanførsla.
Veljarakanningin gevur okkum eina løtumynd, sum vit verða noydd at taka til
eftirtektar. Vónandi kunnu vit taka veljarakanningina til okkum, so vit í
framtíðini samskifta betur við veljaran.
Tað hevur hann uppiborið.
Hanus Samró, løgtingslimur fyri fólkaflokkin


text:
Swaps
Ein swap er eitt fíggjarligt tól, sum er ein avleidd tænasta, hvørs prísáseting er tengd at gongdini á tí undirliggjandi aktivinum, sum t.d. einum partabrævi, einum partabrævavísitali, einum lánsbrævi ella einum øðrum fíggjarligum tóli.
Eitt fíggjarligt tól er ein sáttmáli millum tveir ella fleiri partar og hevur ofta eina høga gearing. Forward-sáttmálar, futures-sáttmálar, loyvisbrøv, optiónir og swaps eru tey mest vanligu fíggjarligu tólini.
Fíggjarlig tól verða oftast nýtt til at minka um váðan, men kunnu eisini nýtast við serligum vinningi fyri eyga.


text:
Gigni søkir eftir heilsufrøðingum til tvey avloysarastørv.
Størvini eru:
30 tímar avloysarastarv á smábarna- og skúlaøkinum í Runavíkar kommunu og Sjóvar kommunu. Avloysarastarvið verður at setast skjótast tilber og til 31. desember 2018.
24 tímar avloysarastarv í skúlaøkinum í Norðoyggjum. Starvið verður sett frá 1. august 2018 til 31. desember 2018.
Vit kunnu bjóða:
- Sjálvstøðugt, spennandi og avbjóðandi arbeiði
- Fakligt mennandi umhvørvi
- At verða partur av einum samstarvstoymi við jaligum og eldhugaðum starvsfeløgum
Førleikakrøv:
- Útbúgving og løggilding sum sjúkrarøktarfrøðingur
- Útbúgving sum heilsufrøðingur
- Góð evnir at samstarva við leiðslu, starvsfelagar o.o.
- Áhuga fyri fakligari menning
Møguleiki er eisini hjá sjúkrarøktarfrøðingum at søkja størvini, um teir lúka upptøkutreytirnar at lesa til heilsufrøðing.
Upptøkutreytirnar eru:
- Útbúgving sum sjúkrarøktarfrøðingur og danska løggilding
- Royndir sum sjúkrarøktarfrøðingur, sum svara til minst tvey ár við fullum setanarbrøki. Hesar royndir skulu vera frá minst tveimum av ávikavist føði- og barsilsdeild, neonatologi, pædiatri, barna- og ungdómspsykiatri, læknaviðtalu og heimarøkt. Minst ein av hesum starvssetanunum skal hava verið í minsta lagi 8 mánaðir til longdar
Yvirskipað kunnu broytingar væntast í mun til raðfestingar og mannagongdir í samband við menningartilgongd.
Lønar- og setanartreytir:
Løn sambært sáttmála millum Felagið Føroyskir Sjúkrarøktarfrøðingar og Fíggjarmálaráðið.
Umsókn og viðkomandi skjøl skulu sendast til:
Heilsutrygd
Postsmoga 52
Klaksvíksvegur 7
700 Klaksvík
ella umvegis teldupost: heilsutrygd@heilsutrygd.fo
Umsóknin skal verða okkum í hendi í seinasta lagi hósdagin 31. mai 2018.
Meiri fæst at vita við at ringja til Sólrun Foldbo, fakligur stjóri, tel. 562394.


text:
GLITNIR var sett á stovn 17. Juni 2005, vit hildu, at tað var tørvur á einum hugnaligum stað, har fólk kunna koma og hugna sær, við einum løttum og leskiligum ábitið, njóta eitt glas, lesa bløðini, ella bara støkka inná gólvið, á veg heim - ella á veg út. Umframt at vit spenna okkum út í vikuskiftinum, eru Glitnir opið allar gerandisdagar frá kl.11.30.
Vit liggja mitt í høvuðsstaðnum, umhvørvi er eitt satt dreymaumhvørvið, og vit halda at tað eisni merkir góða lagið í Glitni.
Glitnir er blivin ein partur av Skálatrøð og Vágsbotnið. Alt andar av søgu og lívið, og júst her er rætta plássið til Glitnir. Møguleikarnir eru sjálvandi eisini at njóta umhvørvið utttanfyri, har vit hava borð og stólar. Í vikuskiftinum er eisini møguleiki at syngja karaoke, hyggja at fótbólti, spæla dart og fáa sær ein góðan "sving om ". Sunnudagarnir eru vornir ein hugnaløta hjá gestunum, har mangan verður tosa um leyst og fast, farnu vikuna og sjálvandi um vikuna sum liggur fyri framman. Vit kunna bert staðfesta at allir dagarnar í Glitnir eru litfagrir og hugnaligir. Tá eitt navn skuldi finnast til Glitnir, vóru fleiri nøvn sum lógu á borðinum og sum støða skuldi takast til. Semja var tó um, at navnið onkursvegna skuldi vísa til okkurt sum kundi knítast til eitt stað har fólk samlast og at tað ikki skuldi vera ov langt og knorklut. Ein dagin - stutt fyri evstamark kom navni Glitnir á breddan, tað virkaði eitt sindur ørðvísi enn alt annað sum higar til hevði verið á skránni, men onkursvegna so sat tað merkiliga væl, men rætt skal vera rætt, tað bleiv lagt til síðis eina løtu. Men tað var ikki nógv tíð at geva av, og "Glitnir" lá og "spøkti" alla tíðina - so brádliga bleiv avgerðin tikin um nanvið Glitnir.
Tikið verður seoliðis til
Glitnir eitur sælur stokkar av gulli og tektur við silvuri har man Forseti búgva flestu dagar og loysa allar sakir
OKKARA STARVSFÓLK
Í Glitnir og Irish Pub starvast 43 starvsfólk, sum starvast á skiftandi vaktum. Á regluligum starvsfólkafundum í Glitni vera viðkomandi mál umrødd, um framt tað er eitt gylt høvi at kunnað um ymiskt og so eisini hava eina felags hugnaløtu. Starvsfólkini hava verið á "barr-skei" umframt vit eisini hava havt nøkur fólk her heima at greiða frá hvussu hesin parturin av vinnlívinum er skipaður aðrastaðni. Vit hava higartil verið 3 uttanlandsferðir, har starvsfólkini fíggjað ein part gjøgnum starvsfólkakassan, hetta havi verið minniligir og samansjóðandi túrar sum verðuliga gera mun í trivnaðinum.
STARV Í GLITNIR/ IRISH PUB
Kundi tú hugsa tær at arbeitt í Glitnir / Irish Pub?
Í barruni, duravørur ella í køkinum ? Mitt í viku ella í vikuskiftinum ? Skriva nøkur fá orð um teg sjálvan, ella støkk inn á gólvið og tosa við Karli Send tl okkara teldupost: glitnir@glitnir.org


text:
Svarta havtaska (havtaskuættin)
Lophius budegassa Spinola, 1807
Stødd: Svarta havtaska verður upp í umleið 100 cm long.
Dýpi: Hon er úr vatnskorpuni niður á 650 metrar.
Teinar: R2 VI + 9-10; G 8-9.
Litur: Hon er brúnlig um bakið og gráhvít undir búkinum. Royggið er svart.
Lýsing: Svarta havtaska líkist havtasku so nógv, at munur ikki sæst uttan gjøllari kanning. Munirnir eru: Í ryggfjøðurini á svørtu havtasku eru 9-10 teinar, 11-12 teinar eru í ryggfjøðurini á havtasku. Í búkfjaðrunum eru 8-9 teinar á svørtu havtasku, 9-10 teinar eru í búkfjaðrunum á havtasku. Ein týðiligur munur er royggið, ið er svart. ’Agnið’ á svørtu havtasku er heilt, í einum flata. Á havtasku er ’agnið’ sum sýlt, er mest sum í tveimum.
Eyðkenni: Svarta royggið.
Týdningur: Undir Føroyum er veiðan lítil, men hon verður avreidd sum havtaska.
da: Sort havtaske, en: Black-bellied Angler, fr: Baudroie rousse
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tussafiskar Lophiformes
Tussafiskahópurin hevur 18 ættir við umleið 66 slektum og 313 sløgum.
Undir Føroyum eru skrásettar 4 ættir við 5 slektum og 6 sløgum:
Undarlig útsjónd sermerkir tussafiskarnar. Teir flestu fiskarnir tykjast trevsutir, og teir flestu hava stórligt rundbøllut skap.
Á fleiri teirra er fremsti teinur í ryggfjøðurini vorðin til eina stong, ið verður brúkt sum tráða við „agni“ at lokka annan fisk til sín.
Oftast stóran kjaft við stórum tonnum, táknaopini eru smá.
Seinir svimjarar og lítið virknir fiskar. Hjá nøkrum teirra eru kallfiskarnir sera smáir og eru viðhvørt at sýggja grónir fastir uppi á kvennfiskunum.
Tussafiskar eru bæði á grunnum og djúpum vatni.


text:
Eysturkommuna keypt tannlæknastovuna í Leirvík
Eysturkommuna hevur keypt tannlæknastovuna hjá Jústinus Eliasen í Leirvík. Framyvir fer barnatannrøktin hjá Eysturkommunu sostatt at húsast í vælútgjørdu hølunum.
Í 1991 byrjaði Jústinus tannklinikkina í Leirvík, og í meira enn 20 ár hevur hann havt barnatannrøktina í bygdini. Seinnu árini hevur hann arbeitt niðursetta tíð, og tann 1. mai ætlar hann sær frá fyri aldur eftir at hava arbeitt í 43 ár sum tannlækni.
Kommunan hevur í hesum sambandi gjørt avtalu um at yvirtaka hølini til barnatannrøktina í Eysturkommunu.
Vit takka Jústinusi fyri trúgva tænastu í barnatannrøktini hesi mongu árini.


text:
Hoyringssvar frá Effo oktober 2015.pdf
Tíðindaskriv 17. juni 2016
Føroyingar fáa bíligari olju til at hita hús síni við enn húsarhald í Danmark fáa. Tað staðfestir Kappingarráðið í nýggjari frágreiðing, og hetta hevur størstan týdning fyri føroyskar brúkarar, tí gassoljan stendur fyri 80 prosentum av allari oljunýtsluni
Gassolja, ið m.a. verður brúkt til upphiting av húsum og sum brennievni til skip, er bíligari í Føroyum enn í Danmark. Harvið spara føroysk húsarhald útreiðslur til olju, og tað hevur stóran týdning, tí gassolja stendur fyri 80 prosentum av samlaðu oljunýtsluni í Føroyum.
Prísmunur hevur verið í mong ár, og bíliga gassoljan vísir, at føroyski oljumarknaðurin virkar væl og er kappingarførur, og tað hevur størstan týdning fyri føroyska brúkaran.
Hetta er eisini greið ábending um, at støðan á oljumarknaðinum ikki er versnað, so sum Kappingareftirlitið skrivar í frágreiðing um føroyska oljumarknaðin, ið eftirlitið almannakunnger í dag.
Strikumyndin vísir søguligu støðuna, har ið føroyski gass-oljuprísurin er lægri enn tann danski.
Misvísandi frágreiðing
Effo virðir fult út, at Kappingareftirlitið kannar marknaðin, men staðfestast má, at frágreiðingin sum heild er misvísandi. Orsøkin er m.a., at eftirlitið ger samanberingar við skeivum fortreytum og uttan, at datagrundarlagið er rætt.
Eftirlitið samanber t.d. ymisk produkt, ymiskar og ymiskt uppgjørdar og innsamlaðar prísir og so framvegis. Hetta gevur misvísandi samanberingar og niðurstøður.
Sambært serfrøðingi, sum Effo hevur vent sær til, er sera umráðandi, at marknaðir eru sambæriligir, um sonevnda Best Practise-hugtakið, ið eftirlitið brúkar, skal geva nakra meining.
Kappingareftirlitið heldur seg ikki til hesa fortreyt og samanber lítla føroyska marknaðurin við heilt øðrvísi og nógv størri marknaðir. Samanborið verður enntá við ES-marknaðin við 500 milliónum brúkarum.
Hesin arbeiðsháttur er sera ivasamur, og tí gevur frágreiðingin eina misvísandi mynd av føroyska oljumarknaðinum.
Tekur eingi fyrivarni
Tá kappingarmyndugleikar í øðrum londum gera kanningar og frágreiðingar av líknandi slagi, er vanligt at taka fyrivarni fyri samanberingum, datagrundarlagi, arbeiðshátti o.l.
Dømi um hetta er ein frágreiðing hjá norska kappingareftirlitinum frá 2014, sum samanber eitt einstakt oljuslag millum tvey lond, Noreg og Svøríki. Í teirri frágreiðingini verða nógv fyrivarni tikin.
Kappingareftirlitið í Føroyum ger hinvegin samanberingar millum hópin av londum og oljusløgum men tekur eingi fyrivarni. Hetta ger føroysku frágreiðingina veika og í ringasta føri beinleiðis villeiðandi.
Yvirlit yvir viðmerkingar hjá Effo
Effo hevur viðmerkt útvaldar tættir í frágreiðingini hjá Kappingareftirlitinum, og viðmerkingarnar eru at finna her: Hoyringssvar frá Effo oktober 2015.pdf
Her eru høvuðsviðmerkingar hjá Effo í stuttum formi:
- Lítil meining er í at samanbera Føroyar við stóra ES-marknaðin og hópin av norðurlondum við tað, at fyritreytin um sambæriligheit ikki er til staðar.
- Frágreiðingin manglar lýsingar av skeivleikum í innheintaðu søluprísunum, herundir meting um, hvat skeivleikarnir merkja fyri samanberingarnar.
- Frágreiðingin manglar eina meting av orsøkum til møguligar prísmunir.
- Tað er rætt, at asymmetri er millum søluprísir í Føroyum og dagligu altjóða prísásetingina, Platts, men tað er skeivt, at príshækkingar henda skjótari enn príslækkingar.
- ES-nevndin ger vart við, at søluprísirnir í teimum ymsu londunum av nógvum ymsum orsøkum ikki eru sambæriligir.
- Søluprísirnir í ymsu londunum í samanberingunum hjá Kappingareftirlitinum eru – umframt brutto- og nettoprísir – uppgjørdir á sera ymiskan hátt, sum ger, at søluprísirnir ikki á nakran hátt eru sambæriligir.
- Pástandurin um meirkostnað fyri føroyska samfelagið – í mun til Norðanlond undir einum og ES undir einum – er skeivur, tí nýttu søluprísirnir eru ikki sambæriligir og avsláttir ikki innroknaðir.
- Um samsvarandi samanbering hevði verið gjørd millum Føroyar og Danmark og millum Føroyar og Norra – við støði í tølunum og útrokningarháttinum hjá Kappingareftirlitinum – so hevði hon víst ein minnikostnað fyri føroyska samfelagið uppá ávikavist 22 mió.kr. og 42 mió.kr. árliga árini 2004-2014.
- Tølini, sum Kappingareftirlitið brúkar til samanbering av, hvussu føroysku feløgini klára seg í mun til útlendsku feløgini, eru lutvíst skeiv og lutvíst ikki sambærilig.
Fleiri upplýsingar og viðmerkingar eru at fáa frá Niels Juel Nattestad, stjóra í Effo,
á tel. 34 35 03 ella 21 60 78.


text:
Office 365
- atgongd til Microsoft Office forrit
Office 365 inniheldur forrit sum Word, Excel, Powerpoint, Outlook, OneNote, OneDrive og onnur lestrarviðkomandi forrit.
- Til ber at synkronisera fílur í skýnum OneDrive uppá tvørs av fleiri eindum, so sum teldu, teldil og snildfon.
- Til ber at deila fílur og skjøl við onnur.
- Til ber at arbeiða saman um skjøl online, presentatiónir, rokniørk o.a.
- Og til ber at fáa fullan funktionalitet, tá tú ert offline.
Øll lesandi og starvsfólk á Setrinum hava atgongd til Office 365 pakkan.
Atgongdin er ókeypis fyri lesandi og starvsfólk á Setrinum.
Office 365 er at finna á hesi URL-adressuni: http://portal.Office.com
Skipanin loyvir hvørjum einstøkum brúkara at leggja Office pakkan inn á upp til fimm eindir (teldur, teldlar ella snildfonir osfr.)
Innritingarnavn er (lestrarnummar við punktum)@student.setur.fo – t.d.: 2016.123@student.setur.fo
Sjálvgreiðsla er á Studentaportalinum (http://studportal.setur.fo) til útvegan ella broyting av loyniorðum. Loyniorðið er tað sama, sum tú brúkar til Studentaportalin, Innanseturs, prent- og kopiskipanina o.a.
Les meira um, hvussu tú brúkar Studentaportalin og útvegar tær loyniorð HER.
Hevur tú trupulleikar við sjálvari innritanini, kunnu vit kanska hjálpa. Ring ella skriva til Lestrarskrivstovuna (tlf. 352511, lss(a)setur.fo), um tú rennir teg í trupulleikar við innritan.
Hevur tú trupulleikar við forritunum í pakkanum, kann Setrið tíverri ikki hjálpa. KT deildin á Setrinum supporterar IKKI hendan pakkan, tí tað er ikki kapasitetur til tess. Men hjálp kann fáast frá Microsoft forhandlarum og á heimasíðuni hjá Microsoft – so sum HER.


text:
Her er Betrideildin hjá monnum 2018
ítróttur29-01-2018 - 19:29 - Jóanis Albert Nielsen
FSF: Talan verður um eina drúgva kapping í Betrideildini hjá monnum 2018. Fyrsta umfar verður spælt sunnudagin 11. mars. og ikki fyrr enn 27. oktober verður FM-steypið handað.
Um góðan hálvan annan mánað fer bólturin á rull í Betrideildini hjá monnum. Fyrsta umfar verður sunnudagin 11. mars, og síðani verða fimmtan umfør á skránni, áðrenn kapppingin fer í summarsteðg fríggjadagin 22. juni.
Dagin fyri ólavsøkuaftan verður lagt til brots aftur, tá 16. umfar verður spælt. Ólavsøkudystirnir í ár verða AB – TB/FCS/Royn, HB – NSÍ og B36 – 07 Vestur. Hinir báðir dystirnir í 16. umfari vera KÍ – Skála og Víkingur – EB/Streymur.
Tó skal leggjast til merkis, at dysturin millum Víking og sundalagsmenn verður spældur 27. juni, orsaka av Champions League luttøkuni hjá føroyameistarunum. Í ár er tann broytingin, at um Víkingur ikki spælir seg víðari úr fyrsta umfari í Champions League, halda teir fram í Europa League.
Landskappingin í Betrideildini hjá monnum endar leygardagin 27. oktober, og tá hittast liðini soleiðis: TB/FCS/Royn – 07 Vestur, Skála – B36, EB/Streymur – AB, NSÍ – KÍ og HB – Víkingur.
Øll skráin fyri Betrideildina 2018 hjá monnum sæst her:Betrideildin 2018 (menn)


text:
F R Á B O Ð A N.
Sagt verður hervið frá, at fólkatingsval verður tórsdagin 18. juni 2015.
Atkvøtt verður valdagin í skúlanum í Porkeri í tíðarskeiðinum kl. 9.00 til 20.00, tá stongt verður, um
ikki fleiri veljarar vísa seg á valstaðnum eftir hetta.
Heitt verður á veljarar um at hava valkortið við á valstaðið, tá atkvøtt verður. Valkortini verða send við
postinum síðst í næstu viku.
Teir veljarar, ið vegna sjúku ella ellisbrek, og sum av hesi orsøk ikki kunnu koma at greiða atkvøðu á
atkvøðustaðnum valdagin, kunnu atkvøða heima. Hetta má verða fráboðað til valnevndarformannin
Lars Djurhuus á tlf. 211603 ella á tlf. 373745 í seinasta lagi týsdagin 16. juni 2015 klokkan 18.00.
Porkeri, tann 4. juni 2015.
Lars Djurhuus, valnevndarformaður.


text:
“Seyðamaður á Sondum
kendi knív sín burtur í øðrum londum”
er eitt gamalt ørindi í Føroyum.
Óli seyðamaður búði í Húsavík í Sandoy og er sagdur at hava verið næsti maður frá teirri viðgitnu húsfrúnni.
Ein dagin var hann farin burtur í haga undir Vestfelli (vestan fyri Húsavík) til at hyggja eftir seyði. Sum hann gekk, slitnaði onnur æsin úr skónum hjá honum; hann settist niður til at gera sær eina nýggja æs og legði so knívin frá sær, meðan hann bant tveingin. Í hesum sama bragdi kom ein kráka, tók knívin og fleyg burtur við honum. Óli leit upp og sá krákuna flúgva í eystur við knívinum í nevi sínum. Hann var ikki meira enn heimkomin, so kom slík trá á hann at fara til Noregs, og henda trá var alt at vaksa dag undan degi. Um summarið var hetta, og sama heyst fór hann í skipi til Noregs. Komin hagar søkti hann sær hús upp og fekk innivist hjá einari einkju. Hon var bæði blíð og týð við hann, setti valamat fyri hann og legði knív hjá. Hann tekur at skoða knívin og snýr honum ymsar vegir. Hon spyr hann, hví hann ger so. Hann sigur, at hann hevur átt henda knív. Hon spyr hann eftir, hvussu hann misti hann. Hann sigur, at ein kráka stjól hann frá sær, sum hann hevði gjørt sær æs á skógvin ein dagin burturi í haga. Tá læði hon, og við tað sama skildist honum, at tað var hon, sum hetta hevði gjørt: skapað seg um í krákulíki, stolið knív hansara og drigið hann sjálvan til sín við gandi.
Ein dagin fór hann inn hjá einari grannakonu. Hon spyr hann, hví hann sær so neyðarsligur út: hann mátti verið fitnaður, sum hann lá fyri einki. Um hann fekk so lítið at eta? Hann helt, at hann fekk bæði nógv og gott: fisk, breyð og smør og kjøt. Hon spyr, hvat fisk hann fær. Hann sigur henni. Um matmóðir hansara segði nakað við hann, áðrenn hann fór at eta? Ja, hon bað seg ikki bróta ryggin sundur í fiskinum, tá ið hann hevði etið uttan av honum, segði Óli.”Síggi eg tað! alt er einans fiskur, ið tú etur; tað, ið tú hevur etið, villir hon aftur á beinið. Nú skalt tú bróta ryggin sundur í trý fyrstu ferð, ið tú fært fisk aftur at eta.” Hann so gjørdi. Tá ið matmóðir hansara tók fatið útaftur, segði hon: “Skamm fái tann, ið teg lærdi hetta!” Tá fekk maðurin annan lit.
Tá ið veturin var uppi og várið komið, hugsar Óli um at sleppa sær aftur til Føroya. Hann vitjar innum hja hesari somu grannakonu, sum hann hevur gingið til áður. Hon spyr, um matmóðir hansara einki hevur givið honum í gávu, nú hann er búgvin til heimferðar. Hon hevur givið honum ein vakran nýggjan saðil til ein reiðrarhest. Einki annað? spyr hon. Og so ein greiðkamb, sigur hann. “So; men segði hon einki við teg, tá ið hon gav tær kambin?” “Tað gjørdi hon; hon segði: tú skalt ikki taka hárið av kambinum, tá ið tú hevur greitt tær, men lata tað sita uppiá.” “Tað hugsaði eg”, sigur hon; “tú skalt taka hárið av kambinum og brenna tað, síðan taka og greiða kambin aftur í kálvskinnið tað lodna, sum er fast undir saðlinum og lata kálvsullina vera uppi á kambinum; so kant tú seta hann upp undir bjálkan í skipinum, har sum tú liggur.” Óli takkar henni fyri ráðið. Síðan fer hann í skipi heim til Føroya og hevur knív sín aftur við sær. Tá ið teir eru komnir so nær, at teir síggja Føroyar, fer Óli at vaska og greiða sær. Síðan greiðir hann kálvskinsullina og setur kambin aftur í kálvskinnið. Nú hann er ílatin, gerst sovorðið buldur í lastini, so teir vita einki annað enn, at skipið gongur sundur. Skiparin biður opna lastina til at vita, hvat tað er. Teir taka lúkuna av — huts! nú flýgur saðilin uppúr. Tá ið Óli kemur niður aftur til sín sjálvs, er kamburin horvin við. Hetta mundi hon, gandakellingin, hava gjørt til at villa hann aftur til Noregs, hugsaði hann. Síðan er einki um ferðina at siga uttan tað, at teir komu væl fram.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Annika Kunoy Im 13.02.2018 (21:00)
–Eg var heppin at tað ikki var fatalt
Í Føroyum kennast vit øll við navnið Helena Dam á Neystabø. Ein navnframur politikari, sum hevur verið virkin í politikki í nærum trý ártíggju – bæði í lands- og kommunalpolitikki. Hon er dóttir kenda politikaran Atla Dam og abbadóttir Peter Mohr Dam, ið báðir hava verið løgmenn. Hóast hon er úr eini politiskari familju, so er tað nokk mest úr egnum lívi, at áhugin og hegnið fyri tí politiska arbeiðinum kemur.
Tær politisku Føroyar telja í dag vanliga eisini javnaðartingkvinnuna úr høvuðsstaðnum. Tí kom tað óvart á, tá ið hon tók farloyvi úr Løgtinginum í óásetta tíð síðst í november í fjør.
Orsøkin var, at 26. november í fjør gjørdist ein lagnudagur hjá tingkvinnuni. Tí tá Helena og maður hennara Kristjan málaðu loftið í húsunum hjá teimum, var Helena fyri eini ógvusligum og álvarsomum óhappi. Stigin gleið undan henni, og tíverri hevði hon júst vent sær, soleiðis at hon stóð við bakinum móti vegginum, og tí bleiv slagið hart, tá ryggurin smekkaði móti stiganum. Hon breyt tveir geislar.
–Eg var heppin, at tað ikki var fatalt. Eg fari at koma á føtur aftur, og eg kempi, soleiðis, at eg aftur sleppi út millum manna. Tað havi eg ikki verið seinastu tíðina, og tað er sjáldsamt fyri meg, sigur hon, áðrenn hon byrjar at greiða frá um hendingina.
–Tíbetur var maður mín Kristjan í húsinum, tá óhappið hendi. Og hann hevur verið við mína lið alla tíðina. Tað hevur verið ein fantastisk hjálp, sigur hon.
Tey fyrstu trý samdøgrini varð tað ein spurningur um beinini fóru at virka aftur, greiðir hon frá.
–Tað fóru nógvir tankar gjøgnum høvdið hesar dagarnar. Eg var glað fyri, at eg ikki hevði mist allar førleikar, men eg hugsaði eisini nógv um eitt møguligt lív í koyristóli.
–Tað, sum fylti mest hjá mær tá var pínan. Eg hugsaði ikki so klárt um støðuna, men eg vildi fara undir skurð skjótast gjørligt, so eg slapp burturúr pínuni, sigur hon álvarsom.
Áðrenn hon varð send á Ríkissjúkrahúsið í Keypmannahavn, mátti hon liggja púra still. Hon varð send niður 29. november og varð vakuumpakkað á eini børu, so hon ikki eingongd fekk flutt tærnar. Fyrst í sjúkrabil, síðani í flogfarið og so aftur í sjúkrabil á Ríkissjúkrahúsið. Hendan upplivingin var torfør fyri Helenu. Hon skuldi beinleiðis á skurðborðið, tá hon var komin niður, so hon mátti heldur ikki fáa hvørki eta ella drekka.
–Eg hevði eina undarliga kenslu í flogfarinum. Alt var øgiliga strævið, og tað kendist knappliga sum kreyp eg út úr egnum kroppi og stóð í gongini og hugdi omanyvir meg sjálva. Tað gjørdist so óveruligt onkursvegna, at tað ikki bar til at vera í tí, sigur hon álvarsliga.
Hon fór síðani undir skurð, og fekk átta skrúvur og tvær jarnstengur í ryggin. Hon fekk tá eisini boð um at binda frið í tríggjar mánaðir.
Fimm dagar eftir óhappið, tá kalendarin sigur 31. November, sigur læknin Helenu, at framstigini eru stór, og at tey vita við vissu, at hon fær brúkt beinini aftur.
–Eg havi nógva pínu, men tað gongur framá. Tað kann taka langa tíð, áðrenn pínan minkar ella forsvinnur. Eg havi tó gingið góðar langar túrar, og eg fari eisini at kunna gera vanligt arbeiði aftur, staðfestir hon.
Helena hevur altíð gjørt nógvan ítrótt, og er von at venja nógv. Hon hevur ikki kunnað vant síðani óhappið, og tað er eyðsýnt, at hon saknar at vera sterk og orka væl.
–Tað er øgiliga frustrerandi, men eg havi sett mær fyri, at eg skal kunna og orka aftur. Tað veit eg kemur, tá alt er voksið saman, sigur hon avgjørd.
Hóast tað er trupult at enda í slíkari støðu, bæði kropsliga og mentalt, so er tað takksemi, sum eyðkennir Helenu hesa tíðina eftir óhappið. Hon nevnir fleiri ferðir, at tað kundi enda nógv verri.
–Eisini hava børnini og maðurin verið nógv um meg, og tað hevur verið fjálgt og gott. Eg havi havt stundir til ting, sum eg annars ikki havi havt stundir til, tí eg ikki havi kunnað nakað annað. Tað gevur eisini ein ávísan frið í sálina, sigur hon friðarliga.
Hetta er brot úr longri samrøðu við Helenu Dam á Neystabø, sum varð prentað í Vikuskiftis Sosialinum. Blaðið kann keypast her
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Neyðrakettir eru vandamiklar og ólógligar til stuttleikabrúk
mentan30-12-2016 - 12:45 - Jóanis Nielsen
ÁHEITAN
Neyðrakettir eru vandamiklar og ólógligar til stuttleikabrúk
Á nýggjárinum er vanligt at síggja tíggjutals neyðrakettir blíva skotnar upp í luftini, og tað svitast ikki, at hesar serligu rakettir prýða himmalin við sínum sterka brennandi reyða loga.
Men neyðrakettir eru samstundis ein sjálvskaptur vandamikil møguligur eldásetari.
Mint skal vera á, at tað er ólógligt at senda upp neyðrakettir til stuttleika. Tær eiga einans at verða nýttar í neyðstøðu á sjónum.
Tað eru dømir um, at neyðrakettir hava verið atvoldin til eldsbruna í sethúsum.
Søla av neyðrakettum er avmarkað til fyritøkur, ið selja neyðútgerð til skip, og skal ein nýggj neyðrakett keypast, eigur tann gamla at verða latin inn.
Ynskt verður øllum eitt gott og eydnuberandi nýggjár.
Henrik Old Landsstýrismaður


text:
Orð: M.N. Schmidth
Týtt: Mikkjal á Ryggi
1. Til kross og grøv mín Jesus fer,
í morgin teir hann døma,
Guðs vilja hann so lýðin ger,
hin beiska drykk vil tøma,
so tolin hann seg taka læt,
í hjarta hans er einki hat,
men kærleiki til síni.
2. Hann breyðið breyt og so tað beyð
til sínar lærusveinar;
hann sjálvur er tað lívsins breyð,
sum fólk sítt saman einar.
«Tit takið við og etið her!
Mítt halga likam hetta er,
sum tykkum verður givið.»
3. So vín hann tók og teimum gav,
vár Jesus, vinur góði:
«Tit drekkið allir hesum av!
Í mínum halga blóði
hin nýggi sáttmáli tað er,
sum syndafyrigeving ber
teim, sum á meg her minnast.»
4. Mong hundrað ár burt runnu so,
enn kirkjuklokkur ljóða,
enn minnast vit á Harrans boð.
Hans kvøldmáltíð hin góða
enn okkum troyst og styrki ber;
hans andi enn hjá okkum er,
til ævigt lív oss leiðir.


text:
EB/Streymur fult stigatal
Góða – og kanska heldur óvæntaða – langa sigursrøðin hjá nýggja felagnum í 2. deild, Undrinum, fekk ein enda, tá teir næstbestu hjá EB/Streymi komu á vitjan í Gundadali í 6. umfari. Her knógvaðu meira royndu sundalagsmenninir ungu havnarmonnunum 2-0 og kannaðu sær sín 6 sigur á rað – sum síðani gjørdist til 7 sigrar á rað, tá teir vunnu trygt 5-1 í Streymnesi móti teimum triðbestu hjá KÍ.
Undrið reisti seg tó skjótt aftur eftir ósigurin fyri EB/Streymi, og við at vinna ein góðan 2-1 útisigur á teimum næstbestu hjá 07 Vestur, hava teir lagt seg á eitt rættuliga trygt 2. pláss 5 stig frammanfyri teir triðbestu hjá Víkingi (sum ikki kunnu flyta upp) og 6 stig frammanfyri teir næstbestu hjá B36.
B36 við navnframa venjaranum, Kára Reynheim, má á pappírinum metast sum einasti seriøsi avbjóðarin hjá EB/Streymi og Undrinum til eitt uppflytingarpláss í 2. deild, men úrslitini – eins og manningarnar – hjá B36 hava verið í so svingandi higartil, og 1-1 í Gundadali seinast móti botnliðnum B68 boðar ikki frá góðum.
Í botninum eru ikki hendar stórvegis broytingar. Tað eru framvegis teir næstbestu hjá B68 og ÍF, sum dvølja á niðastu rók, men B68 hevur ikki so langt upp til tey 3-4 liðini beint omanfyri strikuna.
Tað er nú liðskiparin hjá NSÍ, Jóannes Hansen, sum er toppskorari í 2. deild við sínum 8 málum. Men eins og við undanfarna toppskoraranum, Andras Dalbø, so manglar FaroeSoccer tíverri eisini eina andlitsmynd av Jóannesi. Hvat siga tit harúti? Nakar kjansur at fáa eina góða mynd? Ein sjálvsmynd er eisini fín, tit báðir :-)
Øll hagtølini um 2. deild finnast her.


text:
Jarðfeingi luttekur í tveimum verkætlanum, GeoVR og GEOmuseum, sum hava til endamáls at lýsa part av norðuratlantiska jarðfrøðiliga náttúruarvinum. Í hesum báðum verkætlanum verða útvald jarðfrøðilig støð í Føroyum, Íslandi, Grønlandi og Noregi lýst.
Endamálið við verkætlanunum er at miðla jarðfrøðiliga náttúruarvin í útvaldum støðum í teimum fýra londunum til skúlaungdóm og til øll áhugaði ferðafólk.
Verkætlanin GeoVR nýtir 3-d tøkni, har ætlanin er at velja út jarðfrøðiliga áhugaverd støð í Suðuroynni, sum skulu lýsast við sokallaðari virtual-reality tøkni. Tøknin verður lýst í hesum filmi:
Verkætlanin GEOmuseum hevur til endamáls at gera framsýningar í teimum luttakandi fýra londunum um jarðfrøðiligu broytingarnar í Norðuratlants økinum frá Grønlandi til Ísland, Føroyar og Noregs. 3-D tøknin verður partur av framsýningunum.
Verkætlanirnar GeoVR og GEOmuseum byrjaðu í august og halda fram í fyrsta umfari í eitt ár. Verkætlanirnar verða fíggjaðar av NORA og Nordisk Kulturfond.


text:
Ari av Rana
16.01.2018 - 11:18
Ítróttur > Ítróttur > Fótbóltur
Stórsteypadysturin millum Víking og NSÍ verður spældur 3. Mars kl. 19:45. Tað eru meistararnir og steypavinnararnir, sum dystast um stórsteypið. Dysturin, sum verður leiktur á Tórsvølli er fyrsti stóri dysturin í fótbóltskappingarárinum.
Stórsteypadysturin er samstarv millum Fótbóltssamband Føroya og Lions Club Føroyar, og innkomni peningurin frá atgongumerkjasøluni verður latin onkrum vælgerandi endamáli.
Stórsteypadysturin í fjør, sum var millum Víking og KÍ, endaði við 2-1 sigri til víkingarnar, sum harvið vunnu steypið til ognar. Tískil verður tað eitt spildurnýtt steyp, sum nú verður kappast um. Fyrstu ferð, at spælt bleiv um Lions Stórsteypið, var í 2007.